COVID-19: Darurat global tamat, sudah selamatkan kita?

Lega, namun tetap perlu waspada. Itu reaksi kebanyakkan pihak apabila Pertubuhan Kesihatan Sedunia, (WHO) mengisytiharkan bahawa COVID-19 bukan lagi darurat kesihatan global.

Tetapi, dengan pengumuman itu, adakah kita sudah benar-benar selamat daripada virus tersebut? Dalam tempoh lebih tiga tahun penularan COVID-19, banyak sungguh pengorbanan yang dituntut.

Kemuncak penularan wabak pada Mac 2020, telah membawa kepada pelaksanaan Perintah Kawalan Pergerakan, (PKP). Keadaan semasa itu seperti darurat. Agaknya itulah yang dialami oleh nenek moyang kita masa zaman darurat menentang komunis pada era 1940-an.

Bezanya, zaman itu, mereka berperang dengan pengkhianat negara. Kita pula berperang dengan musuh yang tidak nampak dengan mata kasar. Kebebasan kita benar-benar terbatas.

Tidak boleh ke mana-mana, hanya kekal di rumah. Masa itu, aktiviti makan, tidur amatlah popular.

Dek kerana aktiviti yang terbatas, ramai juga mula asah bakat memasak. Macam-macam resepi unik muncul seperti Dalgona Coffee, lemang cawan, apam balik kuali hingga ke kek periuk nasi.

Malah, ada satu masa, negara turut gempar dengan kehabisan roti Gardenia di pasaran. Selepas tu kita lalui pula PKP Bersyarat (PKPB), PKP Pemulihan (PKPP) dan PKP Diperketatkan (PKPD).

Bermula dengan pelaksanaan selama dua minggu, fasa PKP, PKPB, PKPP dan PKPD akhirnya berlanjutan sehingga dua tahun.

Hingga kita terbiasa dengan norma baharu yang memerlukan kita mematuhi Prosedur Operasi Standard, (SOP) membendung penularan wabak COVID-19.

(Ghebreyesus, ketika mengumumkan COVID-19 tidak lagi merupakan darurat kesihatan global pada 5 Mei 2023/AFP)

Berbalik kepada status darurat kesihatan global, Jawatankuasa Kecemasan WHO pertama kali mengisytiharkan COVID-19 sebagai tahap amaran tertinggi bermula 30 Januari 2020.

Status itu membantu menumpukan perhatian antarabangsa kepada ancaman kesihatan, serta mengukuhkan kerjasama berkait pemberian vaksin dan rawatan.

Ketika mengumumkan penamatannya tempoh hari, Ketua Pengarah WHO, Dr. Tedros Adhanom Ghebreyesus menjelaskan, keputusan itu dipertimbangkan dengan teliti oleh panel pakar WHO sejak sekian lama.

Malah, ia dibuat berdasarkan analisis data yang terperinci. Namun, ini tidak bermakna bahaya virus korona itu, telah berakhir.

Beliau memberi amaran bahawa COVID-19 kekal sebagai ancaman besar. Menurut Ghebreyesus, status darurat tersebut boleh diaktifkan semula jika keadaan berubah menjadi buruk.

China juga senada dengan WHO. Ketua panel pakar tindak balas COVID-19 China, Liang Wannian berkata, penamatan status amaran tertinggi itu, tidak bermakna COVID-19 akan hilang. Cuma, impaknya boleh dikawal dengan berkesan.

Hakikatnya, COVID-19 masih merupakan sejenis virus yang membunuh dan terus bermutasi. Dalam tempoh lebih tiga tahun penularannya, ia meragut hampir 7-juta nyawa di seluruh dunia.

Di Malaysia sendiri, 37,038 orang terkorban, berdasarkan data KKMNOW setakat semalam. Lebih 5.04-juta pula dijangkiti.

Meski ramai yang telah mendapat suntikan vaksin COVID-19, kita tidak boleh menganggap vaksinasi sebagai ‘pasport imuniti.’ Masyarakat, tiada pilihan selain perlu kekal mematuhi SOP.

Selama lebih tiga tahun kita hidup dengan norma baharu. Jadi, sepatutnya tidak jadi masalah pun untuk kita meneruskan amalan 3S dan 3W. "Alah bisa tegal biasa"

Justeru, keputusan Kementerian Kesihatan (KKM) untuk terus mengekalkan S-O-P COVID-19, wajar. Walaupun status darurat kesihatan global telah ditamatkan, kerajaan perlu memastikan kesiapsiagaan kesihatan awam berada pada tahap terbaik.

Dari segi sumber manusia, kemudahan, keupayaan serta kebolehdapatan kemudahan fasiliti kesihatan. Selain, peruntukan kewangan dan perubatan mencukupi.

Menteri Kesihatan, Dr Zaliha Mustafa menjelaskan, Jawatankuasa Teknikal memberi pandangan kepada KKM untuk terus mengekalkan SOP yang ada ketika ini. Termasuk di kawasan tempat jangkitan, yang sepatutnya berakhir hujung Jun depan.

Bagaimanapun, KKM menerusi Jawatankuasa Teknikal akan membincangkan dengan lebih terperinci mengenai perkara itu. Pokok pangkal, semua pihak perlu sabar dan bertenang.

Tidak perlu terburu-buru untuk kembali kepada amalan lama dalam kehidupan seharian kita. "Biar lambat, asal selamat". Kalau keadaan kembali memburuk, kita juga yang akan merana.

Cuba tanya diri sendiri.. sanggupkah kita melalui episod PKP lagi pada masa hadapan? Tepuk dada, tanyalah hati sendiri.

PENULIS EMMI NORALIZA ADNAN ialah Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Negara hilang RM4.5 trilion dalam 26 tahun akibat ketirisan

Membuat anggaran kesan sebenar rasuah kepada masyarakat adalah tugas yang berat dan sukar, kerana kesannya yang mendalam, luas dan sistematik ke atas pelbagai sudut sosioekonomi sesebuah negara. Bagaimanapun, anggaran konservatif sudah dapat memberi gambaran yang membuka mata dan menggegarkan jiwa.

Sebagai salah satu cara untuk menganggarkan kerugian kewangan akibat rasuah dan ketirisan, EMIR Research menggunakan pendekatan serupa dengan kajian Dreher, Kotsogiannis dan McCorriston pada tahun 2007.

Dreher bersama rakan sekerjanya menggunakan model persamaan struktur (structural equation modelling) untuk membina indeks rasuah kardinal (nombor yang menyatakan kuantiti) untuk kira-kira 100 negara dan akhirnya mengira ukuran kerugian akibat rasuah sebagai peratusan Keluaran Dalam Negara Kasar (KDNK) per kapita.

Pertama, rasuah dianggap sebagai pembolehubah tersirat/tertutup (tidak boleh diperhatikan), dan para penyelidik mendapat ukurannya (indeks rasuah kardinal) dengan membuat model yang menghubungkan antara pembolehubah tersirat ini dengan punca dan penunjuk yang boleh diperhatikan (contohnya, KDNK per kapita; sekatan kawalan modal; pembangunan kewangan melalui proksi kredit swasta sebagai bahagian KDNK; dan penggunaan simen bagi mengambil kira projek di mana skop/potensi rasuah adalah tinggi).

Kemudian, dengan menanda aras indeks kepada anggaran kerugian akibat rasuah daripada sumber luar (kos penubuhan perniagaan baru sebagai peratusan KDNK per kapita), kumpulan penyelidik ini dapat memperoleh nilai bagi setiap negara dari segi kerugian sebagai peratusan KDNK per kapita yang timbul akibat rasuah.

EMIR Research menggunakan teknik pemodelan Rasch yang lebih ketat berbanding model persamaan struktur, untuk menukar beberapa petunjuk tahap rasuah yang diiktiraf di peringkat global, seperti Indeks Persepsi Rasuah, Indeks Kawalan Rasuah dan lain-lain (lihat Rajah 1 untuk butiran), menjadi ukuran rasuah yang linear, seperti indeks rasuah kardinal dalam kajian oleh Dreher et al.

Seterusnya, EMIR Research menanda aras ukuran rasuah yang diterbitkan oleh Rasch ini terhadap anggaran kerugian yang dilaporkan secara terbuka berkaitan rasuah dan ketirisan sebagai peratusan KDNK bagi 65 negara dari tahun 1996-2022 (Rajah 1).

Rajah 1 menunjukkan hubungan yang sangat jelas (log-linear) di mana kesan (kos) rasuah dan ketirisan sebagai peratusan KDNK meningkat dengan cepat apabila tahap rasuah negara meningkat.

Garis regresi (regression line) dalam Rajah 1 boleh menganggarkan kos rasuah dan ketirisan sebagai peratusan KDNK untuk tahun dan negara tertentu, dengan mengetahui ukuran rasuah terbitan Rasch, yang telah dikira oleh EMIR Research seperti yang dijelaskan di atas.

Data atau sumber maklumat lain yang dilaporkan secara umum atau terbuka mengenai rasuah, khususnya di Malaysia turut boleh digunakan.

Seperti yang dilaporkan dalam "Program Transformasi Kerajaan" dibawah pentadbiran Najib Razak pada 2010, purata rasuah di Malaysia adalah sekitar 1% hingga 2% daripada KDNK atau RM10 bilion setahun berbanding tahun-tahun sebelumnya.

Angka ini nampaknya amat jauh di bawah kos purata rasuah global dalam peratusan anggaran KDNK dalam Rajah 1, iaitu kira-kira hanya 10%, manakala, pada masa yang sama, berdasarkan anggaran EMIR Research menggunakan teknik Rasch, Malaysia berlegar di sekitar tahap rasuah purata global sepanjang tempoh dari 2000 hingga 2010 (rujuk Rajah 2).

Selain itu, kajian oleh Dreher dan rakan sekerja melaporkan angka lebih ketara bagi kesan (kos) rasuah kepada ekonomi Malaysia sepanjang tahun 1980–1997.

Menurut anggaran mereka, kos rasuah Malaysia, yang dinyatakan sebagai peratusan KDNK per kapita, sepanjang 1980–1997 kekal pada kira-kira 48%. Sebagai perbandingan, di negara paling kurang rasuah dalam senarai seperti Norway dan Denmark, dalam tempoh yang sama kos rasuah masing-masing berkurangan daripada 32.44% dan 29.78% pada tahun 1980, kepada 11.2% dan 11.92%, dalam 1997 (Jadual 1).

Namun, walaupun angka 2% yang dicatatkan Malaysia ketika awal tahun 2000-an kelihatan dipandang remeh (anggaran yang rendah), marilah kita tetap gunakan data ini sebagai angka yang dilaporkan secara umum.

Oleh itu, EMIR Research mengandaikan bahawa bermula dari tahun 1997 hingga 2010, Malaysia telah mengalami kerugian ekonomi mencecah 2% daripada KDNK akibat rasuah, memandangkan anggaran yang lebih rendah ini.

Data lain yang dilaporkan secara terbuka ialah oleh Transparency International Malaysia (TI-M) dan Bank Dunia. Menurut anggaran TI-M dan Bank Dunia, Malaysia kehilangan hampir 4% daripada KDNK setiap tahun sejak 2013 disebabkan amalan rasuah dan korupsi.

Peningkatan daripada 2% pada tahun 2010 kepada 4% pada tahun 2013 menandakan peningkatan tahunan sebanyak 26%. Oleh itu, rasuah pada tahun 2011 ialah 2.25% dan pada 2012 ialah 3.17% (Jadual 2); memandangkan rasuah dalam jumlah yang besar telah ditemui bawah pentadbiran Najib Razak dan juga baru-baru ini, dinamik pertumbuhan tahunan sebanyak 26% ini dipercayai akan berterusan walaupun pada kadar lebih rendah pada tahun-tahun akan datang.

Menariknya, angka pertumbuhan 26% ini bertepatan dengan laporan oleh PricewaterhouseCoopers (PwC). Laporan PwC pada tahun 2016 menunjukkan kegiatan sogokan dan rasuah di kalangan syarikat swasta di Malaysia meningkat daripada 19% pada tahun 2014 kepada 30% pada tahun 2016, di mana ia sekali lagi menunjukkan kenaikan tahunan sebanyak 25.7%.

Dengan menggabungkan semua angka ini (Jadual 2), kita boleh menganggarkan keseluruhan kesan (kos) terhadap ekonomi Malaysia akibat rasuah sepanjang tempoh 26 tahun yang lalu ialah sebanyak RM2.3 trilion.

Lebih menarik lagi, angka hampir sama, iaitu RM2.2 trilion (Jadual 3), dapat diperolehi menggunakan kaedah penanda aras berdasarkan data berkaitan rasuah di peringkat global (rujuk semula Rajah 1).

Sememangnya, data global seperti yang yang dilaporkan oleh pihak berkuasa kerajaan juga merupakan anggaran yang sangat konservatif.

Jumlah angka kerugian kewangan masih boleh menjadi jauh lebih tinggi disebabkan kesan pengganda pelaburan, yang merujuk kepada impak stimulatif pelaburan awam atau swasta.

Perbelanjaan kerajaan yang produktif mewujudkan aktiviti ekonomi yang produktif merentasi industri, meningkatkan pendapatan pekerja dalam pelbagai sektor ekonomi dan kesan gandaan merentasi sektor-sektor ekonomi.

Bagaimanapun, penyelewengan dana awam melalui ketirisan dan rasuah tidak akan menyebabkan penyebaran rangsangan ekonomi yang meluas ini, sekali gus menyebabkan pertambahan kos melepas kepada rakyat.

Pengganda pelaburan biasanya lebih besar daripada 1. Namun, kekal konsisten mematuhi garis anggaran yang sangat konservatif, setiap RM1 daripada anggaran kerugian melebihi RM2.2 trilion – RM2.3 trilion mungkin mengakibatkan sekurang-kurangnya RM1 tambahan kos melepas menjadikan jumlah keseluruhan yang luar biasa iaitu RM4.5 trilion sepanjang tempoh 26 tahun.

Namun begitu, kita perlu ingat bahawa semua ini hanyalah anggaran yang amat konservatif!

Tambahan lagi, banyak kesan atau kos rasuah dan ketirisan tidak langsung yang tidak dapat diukur dan tidak dapat dikesan, kerana rasuah telah memusnahkan pelbagai hubungan utama yang diperlukan untuk pembangunan yang aman dan harmoni – ia menjejaskan ikatan yang menyatukan rakyat.

Ia sering menjadi punca politik yang tidak berfungsi dengan sempurna dan perpecahan sosial.

Rasuah juga menjadikan negara terdedah dengan neokolonisasi dan eksploitasi dan berpotensi besar kehilangan kelebihan daya saing di peringkat global. Ini mengurangkan keyakinan pelaburan tempatan dan asing, terutamanya yang boleh mewujudkan pekerjaan bernilai tinggi dan aktiviti ekonomi, manakala pelaburan asing yang bersifat eksploitasi akan kekal berkembang dengan rasuah di tahap yang tinggi.

Menerusi perubahan mundur dalam keutamaan perbelanjaan, rasuah menjejaskan keupayaan negara untuk menggalakkan pertumbuhan yang mampan dan inklusif.

Pendek kata, rasuah adalah akar umbi kepada kegagalan bersama sebagai sebuah masyarakat.

Inilah sebabnya, di sebalik kekayaan negara melalui sumber minyak, gas, minyak sawit, getah, kayu balak, pertanian dan pelbagai lagi, Malaysia tidak dapat bersaing dengan negara-negara lain di rantau ini yang kurang dengan sumber aslinya.

Tidak lupa juga Malaysia yang jauh dilindungi daripada bencana alam berbanding negara-negara lain. Pembentukan Malaysia sudah dilandasan kejayaan. Hanya manusia, iaitu kepimpinan boleh memberi kesan mendalam kepada “DNA” semulajadi Malaysia untuk berjaya.

Kekayaan sumber adalah sesuatu yang nampaknya sentiasa memberi ilusi kepada pemimpin yang kurang bijak bahawa mereka seolah-olah mentadbir negara dengan baik. Negara masih teguh berdiri walaupun dengan tadbir urus yang teruk dan pembaziran sumber yang berterusan. Namun, adakah Malaysia masih dapat terus mengalir keluar darahnya tanpa kesan?

Malaysia boleh menjadi makmur tanpa sebarang hutang dan/atau pinjaman jika kita mengambil kira hutang dan liabiliti negara yang diisytiharkan berjumlah RM1.5 trilion (hampir 80% daripada KDNK menjelang akhir tahun 2022) dan anggaran kerugian secara konservatif akibat rasuah dan ketirisan sepanjang 26 tahun berjumlah RM4.5 trilion.

Kita mesti ingat bahawa walaupun sumber asli seperti minyak dan gas adalah terhad, perbelanjaan kerajaan yang diperlukan kerajaan untuk pertumbuhan negara akan sentiasa meningkat. Ini telah memaksa beberapa negara di Timur Tengah, sebagai contoh, untuk mempertimbangkan pengurangan pergantungan mereka kepada minyak dan gas dengan mempelbagaikan ekonomi mereka melalui transformasi digital yang berkesan.

Marilah kita berfikir sejenak apa yang boleh dilakukan untuk rakyat dan negara dengan RM4.5 trilion (meskipun anggaran yang konservatif) yang telah lenyap ini?

PENULIS DR RAIS HUSSIN ialah Presiden dan Ketua Pegawai Eksekutif EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Pengawalseliaan kendiri era media baharu

Dunia hari ini menyaksikan kandungan maklumat menguasai kebanyakan apa yang kita rancang dan laksanakan dalam pemikiran dan perbuatan kita. Tidak keterlaluan jika dikatakan bahawa teknologi maklumat telah berjaya merubah pemikiran masyarakat dengan menampilkan pelbagai isu dan penerokaan ilmu baru dari semasa ke semasa.

Rangkaian maklumat ini adalah sebenarnya hasil "penjajahan minda" yang terbesar dalam kalangan pengguna siber dan masyarakat dunia. Ia berpunca daripada agenda negara-negara barat yang berniat untuk memperluaskan pemikiran budaya yang mencerap pengertian kebebasan manusia berkomunikasi antara satu sama lain.

Namun begitu, dalam kerancakan menikmati teknologi pantas dan canggih tersebut, sering kali para pengguna Dunia Siber ini terlupa bahawa mereka terjebak dalam lambakan kandungan maklumat siber yang boleh memberi implikasi positif atau sebaliknya kepada mereka.

Sumbangan positif boleh dilihat daripada segi percambahan idea-idea baharu, rangkaian ilmu pengetahuan yang bernilai infiniti atau tidak berpenghujung dan membina hubungan komunikasi yang mantap tanpa sempadan.

Sebaliknya, lambakan kandungan maklumat ini akan mengundang pelbagai masalah psikologi, emosi dan gangguan kepada peinsip kehidupan seperti masalah ketagihan internet, kemurungan individu, kecelaruan identiti akibat tidak dapat membezakan di antara kehidupan realiti dan penyamaran dunia virtual serta jenayah siber.

Dalam hal ini, kita terpaksa menghadapi pelbagai implikasi negatif yang "menyerang" rentak pemikiran masyarakat kita apabila kebanyakan daripada masyarakat kita terpedaya dengan anasir-anasir jenayah yang berpunca daripada penyalahgunaan kandungan siber.

Banyak negara maju pada masa kini sedang mengkaji mekanisme untuk mengawal pengaruh negatif kandungan maklumat siber yang banyak mendatangkan kerosakan di negara-negara mereka. Selain daripada penguatkuasaan regulasi dan peraturan, mereka mencuba pendekatan berbeza, iaitu memberi pendidikan kesedaran kepada masyarakat untuk menapis kandungan maklumat tersebut berpandukan kepada kematangan dan rasional fikiran masyarakat.

Dengan kaedah sedemikian, masyarakat menjadi agen penting dalam menentukan tapisan penerimaan lambakan maklumat yang diperolehi mereka setiap masa. Dalam konteks Malaysia, sejak internet bertapak di negara kita pada akhir 1996 lagi, pelbagai cabaran dihadapi oleh kerajaan dan pengguna teknologi ini, telah mengundang penggubalan Undang-undang Siber pada tahun 1998 di negara ini.

Salah satu akta yang menjadi teras kepada Undang-undang siber itu ialah Akta Komunikasi dan Multimedia (Akta 588). Akta ini menunjukkan sikap proaktif kerajaan untuk mengadapi gelombang teknologi maklumat yang pantas dan berupaya memberi ancaman kepada dunia kehidupan masyarakat Malaysia sekiranya tidak dibendung.

Sikap optimistik kerajaan menubuhkan Suruhanjaya Komunikasi dan Multimedia (SKMM) rentetan daripada fenomena ini telah membuka suatu ruang baharu kepada masyarakat pengguna media baru di negara ini untuk menikmati teknologi canggih itu dengan berhemah.

Sejak Malaysia memperkenalkan satu mekanisme amalan penapisan maklumat media yang dipanggil Pengawalseliaan Kendiri (Self-regulation), masyarakat pengguna media diberi  pendidikan merangsang sikap berhemah bagi mengawal impak kandungan media secara berhemah.

Mekanisme ini telah pun diamalkan oleh beberapa negara maju untuk mendidik masyarakat mereka menapis kandungan-kandungan media yang jelik atau memberi ancaman keganasan kepada negara dan pendiuduk negara tersebut. Kaedah sama dilaksanakan di negara ini ialah dengan menggunakan garis panduan "Kod Kandungan Media" yang diperkenalkan oleh Forum Kandungan dan Multimedia Malaysia (CMCF), satu badan di bawah SKMM. Secara rujukannya, kita boleh mengakses Kod Kandungan tersebut di www.cmcf.my.

Kod Kandungan ini bertujuan untuk menjadi panduan kepada pihak media dan pengguna menerbit kandungan media yang bersesuaian dengan estetika budaya dan peradaban masyarakat majmuk negara ini dan menjadi tanda aras kepada sistem kawalan kandungan media yang membolehkan pemain industri media menghasilkan kandungan media tempatan yang bermutu tinggi, sesuai untuk tontotan pengguna negara ini dan mencerminkan kemurniaan identiti nasional.

Apakah kandungan jelik yang tertera dalam kod kandungan

Bagi menjelaskan kategori dan klasifikasi kandungan jelik itu, ada dinyatakan dalam Seksyen 211 Akta Komunikasi dan Multimedia iaitu kandungan yang mengandungi unsur perkhidmatan aplikasi kandungan, boleh memberikan kandungan yang sumbang, lucah, palsu,mengancam atau dengan niat untuk mengacau,mendera, mengugut atau mengganggu mana-mana orang.

Pelanggaran bawah seksyen tersebut akan menyebabkan seseorang yang melanggar suatu kesalahan dan apabila disabitkan boleh didenda tidak melebihi RM50,000 atau dipenjarakan selama tempoh tidak melebihi satu tahun.

Sebagai anggota masyarakat yang prihatin terhadap penularan kandungan media, kita harus mempunyai daya keprihatinan untuk menilai sama ada kandungan tersebut bersesuaian atau tidak terhadap diri kita dan estetika pemgamalan budaya yang kita amalkan.

Sekiranya kandungan media atau kandungan maklumat yang terhidang di hadapan kita tersebut bersifat jelik dan tidak bersesuaian, maka kita boleh membuat aduan kepada pihak berkuasa,iaitu SKMM, polis atau pihak-pihak berkuasa untuk membolehkan mereka menyiasat, mengambil tindakan dan menghukum media atau individu yang bertanggungjawab menyiarkan maklumat palsu.

Dengan cara seperti itu, kita akan dapat menyaring maklumat mengikut acuan  persepsi dan budaya masyarakat kita, sekali gus dapat memelihara kemurnian peranan media dalam kalangan masyarakat di negara ini.

Justeru, menjadi suatu tanggungjawab penting bagi setiap anggota masyarakat untuk memastikan bahawa kita harus prihatin setiap masa dengan apa juga bentuk kandungan media dan kandungan maklumat yang dihidangkan kepada kita.

Tanpa menyelidik dan memantau kandungan tersebut boleh mendatangkan kemudaratan kepada masyarakat kita, pihak media atau penyedia maklumat dalam media siber akan sewenang-wenangnya menggunakan pengaruh mereka untuk mengekspoitasikan maklumat-maklumat tersebut demi kepentingan mereka.

Pendidikan dan kesedaran menangani penyelewengan dan eksploitasi maklumat ini haruslah dikembangkan ke semua pihak ,termasuklah di bangku persekolahan lagi. Generasi Ketiga seharusnya dibimbing untul memperaktiskan sifat keprihatinan mereka untuk memilih bahan bacaan atau bahan media yang bersifat positif, memberi faedah dan mengekalkan unsur moral yang baik dalam kalangam anak-anak muda ini.

Kematangan memilih bahan-bahan media seperti ini seharusnya dikongsikan bersama ahli keluarga dan golongan pendidik di sekolah mahu pun di IPT nanti. Dengan harapan sebeginilah, kita boleh menyaksikan kelestarian pemurnian kandungan media dan kandungan maklumat yang boleh memimpin generasi akan datang mempertahankan prinsip kehidupan yang mereka nikmati pada hari ini.

PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Memahami kesan kenaikan OPR

Overnight Policy Rate (OPR) atau Kadar Dasar Semalaman ialah kadar faedah yang dikenakan oleh Bank Negara Malaysia (BNM) keatas bank-bank komersial bagi pinjaman semalaman yang di berikan oleh BNM kepada bank-bank komersial. Di Malaysia, BNM bertanggungjawab untuk menetapkan OPR sesuai dengan peranannya dalam dasar monetari. Kenaikan OPR memberi kesan kepada bank-bank komersial, peminjam, syarikat dan individu.

Kesan Kenaikan OPR kepada Bank-Bank Komersial

Peningkatan OPR bermakna bank-bank komersial mesti membayar lebih untuk meminjam wang daripada BNM. Ini meningkatkan kos dana untuk bank-bank komersial, yang mengurangkan keuntungan mereka. Bank mungkin bertindak balas dengan meningkatkan kadar faedah yang mereka caj kepada peminjam untuk mengekalkan margin keuntungan mereka. Ini boleh menyebabkan kos pinjaman yang lebih tinggi untuk perniagaan dan individu, yang boleh melambatkan pertumbuhan ekonomi.

Kesan kenaikan OPR (Kadar Kadar Dasar Semalaman) ke atas bank komersial berbeza-beza bergantung kepada beberapa faktor. Berikut adalah beberapa kemungkinan kesan kenaikan OPR ke atas bank komersial:

Apabila OPR meningkat, BNM mengenakan kadar faedah lebih tinggi ke atas bank komersial untuk meminjam wang. Ini boleh menyebabkan kos pinjaman yang lebih tinggi untuk bankkomersial. Akibatnya, bank komersial mungkin perlu menyesuaikan kadar faedah ke atas produk pinjaman seperti pinjaman peribadi, pinjaman perumahan dan pinjaman perniagaan untuk mengimbangi kos yang lebih tinggi. Ini boleh mengurangkan permintaan pinjaman daripada pelanggan, terutamanya mereka yang terdedah kepada kenaikan kadar faedah.

Peningkatan OPR juga boleh menjejaskan kadar faedah yang ditawarkan oleh bank komersial atas deposit kepada pelanggan. Bank komersial mungkin menaikkan kadar faedah deposit untuk menarik dana daripada pelanggan bagi memenuhi keperluan mudah tunai yang lebih tinggi disebabkan peningkatan kos pinjaman. Ini boleh memberi manfaat kepada pelanggan yang mempunyai deposit kerana mereka boleh memperoleh pulangan yang lebih tinggi. Bagaimanapun, bagi bank komersial, ini boleh meningkatkan perbelanjaan faedah yang perlu mereka bayar kepada pendeposit.

Peningkatan OPR boleh menyebabkan margin keuntungan bank komersial berkurangan. Memandangkan kos pinjaman meningkat manakala kadar faedah yang ditawarkan kepada pelanggan mungkin tidak dapat dinaikkan secara berkadar, bank komersial boleh menghadapi tekanan pada margin faedah mereka. Ini boleh menjejaskan prestasi kewangan bank komersial dan mengurangkan keuntungan yang dijana.

Peningkatan OPR juga boleh menjejaskan kualiti kredit bank komersial. Apabila kadar faedah meningkat, pelanggan dengan pinjaman kadar berubah mungkin menghadapi beban pembayaran yang lebih tinggi. Jika pelanggan mempunyai masalah untuk membayar balik pinjaman mereka, ia boleh memberi kesan negatif kepada aset produktif bank komersial. Bank komersial mungkin perlu meningkatkan pemantauan kualiti kredit mereka dan menjangka peningkatan risiko kredit.

Secara keseluruhannya, peningkatan OPR boleh memberi kesan ketara ke atas bank komersial. Mereka perlu melaraskan kadar faedah pinjaman dan deposit mereka, menghadapi tekanan pada margin keuntungan, dan menguruskan risiko kredit yang berpotensi meningkat.

Peningkatan OPR boleh memberi beberapa kesan kepada pengguna. Berikut ialah beberapa kesan potensi peningkatan OPR:

Apabila OPR meningkat, bank komersial mungkin menaikkan kadar faedah pinjaman mereka. Ini boleh membawa kepada kadar faedah yang lebih tinggi untuk pelbagai jenis pinjaman seperti pinjaman perumahan, pinjaman peribadi dan kad kredit. Akibatnya, pengguna perlu membayar lebih untuk faedah, meningkatkan kos peminjaman dan berpotensi menjejaskan keupayaan mereka untuk membayar atau layak mendapat pinjaman.

Pengguna dengan pinjaman kadar berubah, seperti pinjaman perumahan dengan kadar laras atau pinjaman peribadi kadar berubah, mungkin mengalami peningkatan serta-merta dalam kadar faedah mereka. Ini boleh mengakibatkan pembayaran pinjaman bulanan yang lebih tinggi, yang boleh memberi tekanan pada kewangan mereka dan berpotensi memberi kesan kepada keseluruhan aliran tunai dan pendapatan boleh belanja mereka.

Kenaikan OPR oleh Bank Negara Malaysia (BNM) boleh memberi kesan yang positif ke atas simpanan dan deposit. Ini kerana kenaikan OPR akan menyebabkan kos pinjaman menjadi lebih tinggi, maka bank-bank mungkin akan meningkatkan kadar faedah untuk mendapatkan lebih banyak simpanan dari pelanggan. Ini memberikan peluang kepada pelabur untuk mendapatkan pulangan yang lebih baik pada simpanan mereka.

Peningkatan kos peminjaman disebabkan oleh kadar faedah yang lebih tinggi boleh mengurangkan kuasa membeli pengguna. Dengan bayaran pinjaman bulanan yang lebih tinggi, pengguna mungkin mempunyai kurang pendapatan boleh guna yang tersedia untuk perbelanjaan lain. Ini boleh memberi kesan kepada corak perbelanjaan pengguna, yang seterusnya boleh memberi kesan yang lebih menyeluruh ke atas ekonomi keseluruhan.

Jika pengguna menghadapi kos pinjaman yang lebih tinggi dan kuasa membeli yang berkurangan, ia boleh membawa kepada kelembapan dalam perbelanjaan pengguna. Ini boleh memberi kesan yang lebih luas kepada ekonomi, menjejaskan sektor seperti peruncitan, perumahan dan industri automotif. Aktiviti ekonomi yang lebih perlahan juga boleh memberi kesan kepada peluang pekerjaan dan pertumbuhan gaji.

Adalah penting untuk mengambil perhatian bahawa kesan peningkatan OPR terhadap pengguna berbeza-beza bergantung kepada situasi kewangan individu, perjanjian pinjaman tertentu atau akaun deposit yang mereka pegang serta keadaan ekonomi secara keseluruhan.

Pengguna harus mempertimbang dan merancang dengan teliti untuk kemungkinan perubahan dalam kadar faedah dan menilai kemampuan pinjaman mereka berdasarkan penyelarasan ini.

PENULIS AHMAD YANI ISMAIL, Pensyarah/Penyelidik Pusat Penyelidikan Antarabangsa Ekonomi dan Kewangan Islam Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Isu ‘sekolahkan’ pembaca berita: Buang yang keruh, ambil yang jernih

(Pembaca berita sebuah stesen televisyen (kiri) dan Hattan)

Pemergian vokalis XPDC, Allahyarham Syed Ismail Syed Ibrahim atau Mael ke rahmatullah pada 27 April lalu akibat sesak nafas telah mencetuskan polemik terbaharu dalam industri hiburan tanah air.

Isu ini semakin lama dibiarkan menjadi semakin parah apabila ia terus menjadi buah mulut dalam kalangan netizen dan pengamal media tempatan.

Insiden itu bermula apabila salah sebuah saluran berita 24 jam menemu bual Datuk Hattan atau nama sebenar beliau Mohd. Shukri Shahabudin secara langsung bagi berkongsi pandangan tentang berita kematian vokalis XPDC.

Soalan diajukan berkenaan lirik lagu kumpulan XPDC yang dikatakan 'makan dalam' mengundang suasana tegang apabila Hattan bertanyakan semula penyampai berita itu mengenai sejarah dan siapa yang menulis lirik lagu kumpulan itu.

Hattan mengulangi semula soalan dan menegur penyampai berita yang didakwanya tidak membuat persediaan rapi sebelum bertanyakan soalan.

Lebih memburukkan keadaan apabila penyampai berita itu menyebut nama komposer lain sebagai penulis lagu kumpulan XPDC.

Hattan kemudian bertindak mematikan talian selepas menyuarakan ketidakpuasan hati terhadap penyampai berita berkenaan yang didakwanya tidak membuat pengumpulan maklumat sewajarnya sebelum memulakan wawancara.

Nama Hattan terus hangat diperkatakan dan menjadi bahan kecaman netizen serta beberapa persatuan pengamal media khususnya kumpulan wartawan dan pembaca berita yang mendesak agar beliau meminta maaf secara terbuka akibat perbuatannya menempelak pembaca berita dalam program yang disiarkan secara langsung.

Susulan daripada insiden itu, isteri kepada Hattan iaitu Datin Arianie Abidin mendedahkan menerima ugutan bunuh dan santau di Instastory miliknya.

Menurutnya, dia dan suami menjadi mangsa kecaman netizen selain dihina, diugut dan dilemparkan dengan kata-kata kesat sehingga memaksa Datin Arianie menetapkan Instagram milik suaminya dalam mod privasi agar netizen tidak boleh lagi memberikan sebarang komen.

Isu Hattan menempelak pembaca berita itu turut mendapat perhatian beberapa badan pejuang kewartawanan, termasuk Kesatuan Wartawan Kebangsaan (NUJ), Gerakan Media Merdeka (GERAMM) dan Gabungan Kelab Media Malaysia (GKMM) yang melahirkan ketidakpuasan hati serta kecewa dengan sikap ditunjukkan Hattan.

Menurut NUJ, sikap ditunjukkan penghibur itu sangat tidak wajar kerana petugas media bukanlah peserta pertandingan realiti yang boleh dimalukan atau ‘disekolahkan’ di khalayak ramai.

GERAMM menzahirkan rasa kecewa dengan tindakan Hattan memutuskan talian telefon sebelum selesai sesi wawancara jelas mencerminkan sikap tidak profesionalnya sebagai artis senior.

GKMM pula menggesa Hattan membuat permohonan maaf secara terbuka terhadap sikap tidak profesional dan respon balas berbaur hinaan beliau ketika ditemu bual itu.

Sehingga rencana ini ditulis, baik Hattan mahupun pembaca berita itu enggan memberikan sebarang komen mengenai perkara tersebut.

Pada pandangan mereka, mungkin mereka tidak mahu insiden ketegangan itu diungkit kembali. Hanya masa dan waktu yang mampu mengubati mereka.

Hattan mendakwa beliau tidak dimaklumkan awal oleh stesen berkenaan untuk menemu bual beliau mengenai pemergian Allahyarham Mael. Malah, beliau juga tidak tahu- menahu beliau ditemu bual dalam program berita yang disiarkan secara langsung.

Pembaca berita itu pula terus mengunci mulut dan ini memberikan tempias terhadap tempat kerjanya. Apatah lagi, kerjayanya sebagai pembaca berita mencerminkan imej stesen berkenaan.

Tidak mahu membiarkan isu ini terus menjadi bahan perdebatan netizen, penerbit eksekutif saluran berita itu tampil menjelaskan menerusi ciapan Twitter menyangkal dakwaan kononnya Hattan tidak mengetahui temu bual yang dilakukan secara langsung.

Malah, beliau juga menegaskan bahawa pihaknya mempunyai bukti sudah memberikan taklimat kepada penyanyi itu sebelum sesi temu bual dijalankan secara langsung.

Tidak ramai yang tahu dan menyedari perbezaan tugas antara seorang pembaca berita dan wartawan.

Dua profesion ini sebenarnya mempunyai tanggungjawab dan tugasan agak berbeza dalam Bilik Berita meskipun kedua-duanya perlu tampil dan dilihat bijak.

Kebiasaannya, pembaca berita tidak wajib membuat kajian mendalam untuk semua berita yang akan disampaikan kerana mereka mempunyai belasan hingga puluhan berita untuk disampaikan dalam jangka masa singkat.

Justeru, ada kemungkinan tidak semua berita perlu diketahui secara mendalam selaras tugas pembaca berita iaitu menyampaikan berita kepada khalayak umum.

Buang yang keruh, ambil yang jernih

Secara lumrahnya, tiada satu pun manusia yang terlepas daripada membuat kesilapan. Tiada sesiapa pun yang terlepas daripada terjebak dalam kegagalan.

Persoalannya, apakah yang akan kita lakukan setelah membuat kesilapan? Tidak salah yang tua meminta maaf daripada yang lebih muda. Tidak pula sesuatu yang janggal apabila yang muda memohon kemaafan daripada mereka yang lebih berusia.

Pada Syawal yang mulia ini, buang yang keruh, ambillah yang jernih. Hattan sebenarnya terkenal dengan sikap mesra dengan orang media terutama wartawan hiburan walaupun gurauannya kedengaran kasar.

Apabila membabitkan bab kerja pula, memang dia seorang yang cukup serius dan bersungguh-sungguh. Jadi mungkin pada hari berkenaan Hattan terlepas pandang.

Pembaca berita itu pula, tidak semua benda yang diketahuinya. Pastinya beliau juga mempunyai kepakaran dalam bidang tertentu namun genre muzik rock mungkin bukan salah satu forte beliau.

Netizen pula tidak perlulah sampai mengugut, menghina dan terus menghukum. Siapa kita untuk menghukumnya seisi keluarga? Tiada sesiapa pun yang sempurna.

Baik penggiat industri hiburan, wartawan dan pemberita serta netizen, masing- masing memerlukan antara satu sama lain bagi memperkukuhkan lagi industri hiburan Malaysia.

Tidak perlulah kita begitu angkuh dengan pengetahuan, kepakaran dan pengalaman yang kita miliki sehingga kita menghentam orang lain sehingga menjatuhkan air muka mereka.

Hakikatnya semua nikmat yang kita miliki hari ini hanyalah ‘pinjaman sementara’ daripada Yang Maha Esa.

PENULIS MOHD ALIFF MOHD NOR, pensyarah sambilan institusi pengajian tinggi swasta (IPTS), Kuala Lumpur.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Antara dua cinta: teknologi atau keluarga?

Teknologi digital telah menjadi sebahagian keperluan penting dalam kehidupan kita pada hari ini. Ia memudahkan kita untuk berkomunikasi, mendapatkan maklumat dan menyelesaikan tugas-tugas harian.

Namun, adakah kita mengambil kira bahawa teknologi digital memberi kesan kepada hubungan kekeluargaan? Dalam artikel ini, terbawa saya untuk membincangkan mengenai pentingnya mengekalkan keseimbangan antara penggunaan teknologi digital dan hubungan kekeluargaan yang sihat.

Pertama sekali, kita perlu memahami bahawa penggunaan teknologi digital yang berlebihan akan mengganggu hubungan kekeluargaan. Ia boleh mengakibatkan kurangnya interaksi dan perhubungan antara ahli keluarga serta mengurangkan kualiti masa bersama-sama.

Oleh itu, adalah penting untuk menetapkan had dan memastikan bahawa penggunaan teknologi digital tidak mengambil tempat aktiviti dan masa bersama-sama keluarga.

Selain itu, kita juga perlu memahami bagaimana teknologi digital dapat membantu mempereratkan lagi hubungan kekeluargaan. Ia mempermudahkan kita untuk berkomunikasi dengan ahli keluarga yang jauh, berkongsi gambar dan video serta memudahkan kita untuk membuat rancangan bersama-sama.

Dalam konteks ini, teknologi digital boleh menjadi alat berguna untuk mempereratkan lagi hubungan kekeluargaan. Tidak dinafikan anak-anak pada hari ini lahir sebagai digital native yang semuda usia 3 tahun mampu memberi tindak balas kepada penggunaan teknologi digital seperti peranti mudah alih telefon pintar.

Untuk mengekalkan keseimbangan antara teknologi digital dan hubungan kekeluargaan, kita boleh mengambil beberapa langkah mudah. Pertama sekali, kita boleh menetapkan masa untuk berkomunikasi dan berinteraksi dengan ahli keluarga tanpa gangguan teknologi digital.

Contohnya, kita boleh menetapkan masa untuk berbual-bual semasa makan malam atau melakukan aktiviti bersama-sama seperti bermain permainan tradisional. Permainan tradisional seperti congkak, batu seremban atau gasing bersama keluarga mungkin ia adalah aktiviti yang tidak lagi dilakukan kebanyakkan keluarga pada hari ini. Tetapi ia tidak mustahil untuk dilakukan.

Ini boleh mengeratkan lagi hubungan dan melibatkan semua ahli keluarga. Pilih mana-mana waktu di hujung minggu dan semua peranti digital boleh ‘direhatkan’ sementara.

Aktiviti lain adalah membaca buku bersama-sama dan ia boleh menjadi cara yang baik untuk mengurangkan pengaruh teknologi digital dalam kehidupan kita selain meningkatkan kualiti masa bersama-sama keluarga. Anda boleh mengadakan kelab buku misalnya di antara ahli keluarga dan berkumpul di hujung minggu untuk bersama-sama membuat tinjauan buku-buku yang telah dibaca. Hal ini dapat mendidik anak-anak mencintai buku dari usia yang kecil lagi.

Jika anda gemar dengan aktiviti menanam tumbuhan misalnya, ia boleh menjadi aktiviti yang menyeronokkan dan bermanfaat dan juga membantu kita mengambil masa untuk bersantai dan menikmati suasana semula jadi bersama keluarga.

Trend terkini dalam penanaman tumbuhan keladi hiasan misalnya, adalah antara aktiviti terbaik untuk seimbangkan keperluan teknologi digital dan masa bersama keluarga.

Aktiviti lain, ialah mengadakan aktiviti riadah seperti percutian atau kembara bersama keluarga. Aktiviti itu boleh menjadi cara yang baik selian dapat mengurangkan pengaruh teknologi digital.

Anda juga boleh melakukan aktiviti bersukan atau melakukan aktiviti fizikal bersama-sama kerana ia boleh membantu kita untuk mengekalkan kesihatan fizikal dan mental serta mempereratkan lagi hubungan kekeluargaan.

Dalam melakukan aktiviti-aktiviti konvensional ini, penting untuk memastikan bahawa kita mempunyai masa yang cukup dan berkualiti bersama-sama dengan keluarga dan tidak terlalu banyak diganggu oleh teknologi digital.

Apabila melakukan aktiviti konvensional dan teknologi digital secara seimbang, kita dapat menikmati kebaikan dari kedua-duanya tanpa mengorbankan kepentingan hubungan kekeluargaan.

Akhir kata, adalah penting untuk mengekalkan keseimbangan antara penggunaan teknologi digital dan hubungan kekeluargaan yang sihat. Penetapan had dan mengambil langkah-langkah mudah untuk mempereratkan lagi hubungan kekeluargaan, kita dapat menikmati manfaat yang ditawarkan oleh teknologi digital tanpa mengorbankan hubungan kita dengan ahli keluarga.

PENULIS DR. MULIYATI MAT ALIM ialah Pensyarah Jabatan Komunikasi dan Media, Fakulti Bahasa dan Komunikasi, UPSI.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kadar Dasar Semalaman dan tanggungjawab BNM

Overnight Policy Rate (OPR) atau Kadar Dasar Semalaman ialah kadar faedah yang dikenakan Bank Negara Malaysia (BNM) ke atas bank-bank komersial bagi pinjaman semalaman yang diberikan BNM kepada bank-bank komersial.

Ia merupakan mekanisme penting yang digunakan BNM dalam melaksanakan dasar monetari. Dasar monetari merujuk kepada tindakan yang diambil BNM untuk mempengaruhi tahap aktiviti ekonomi negara, dengan mengubah bekalan wang dan kadar faedah.

BNM, sebagai bank pusat di Malaysia, bertanggungjawab menggubal dan melaksanakan dasar monetari negra. Ini termasuk menetapkan kadar faedah, mengurus bekalan wang, dan mengawal selia sistem perbankan.

BNM menggunakan dasar monetari untuk mencapai objektifnya, biasanya termasuk mengekalkan kestabilan harga, menggalakkan pertumbuhan ekonomi, dan memastikan kestabilan kewangan. OPR ialah alat utama bagi dasar monetari yang digunakan BNM untuk mencapai objektif tersebut.

Sama ada menaikkan atau menurunkan OPR, BNM boleh mengawal bekalan wang dalam negara dan melakarkan tahap keseluruhan aktiviti ekonomi negara serta untuk mengurus inflasi bagi satu-satu masa.

Tindakan BNM menaikkan atau menurunkan OPR boleh memberi kesan kepada kos pinjaman untuk bank komersial, seterusnya boleh memberi kesan kepada kadar faedah yang dikenakan oleh bank-bank komersial kepada pelanggan mereka.

Perubahan dalam OPR juga boleh memberi kesan kepada nilai Ringgit Malaysia berbanding mata wang negara lain, kerana kadar faedah lebih tinggi boleh menjadikan Ringgit Malaysia lebih menarik kepada pelabur asing yang ingin memperoleh pulangan lebih tinggi daripada pelaburan mereka.

Apabila BNM menaikkan OPR, ia meningkatkan kos pinjaman untuk bank. Akibatnya, bank komersial akan menaikkan kadar faedah yang mereka kenakan kepada pelanggan mereka, menjadikannya lebih mahal bagi perniagaan dan individu untuk meminjam wang.

Ini mengurangkan jumlah wang dan kredit dalam edaran dan memperlahankan pertumbuhan ekonomi. Dengan menaikkan OPR, BNM boleh mempengaruhi tahap keseluruhan aktiviti ekonomi di Malaysia.

Kadar faedah yang lebih tinggi boleh membantu mengekang tekanan inflasi dengan mengurangkan permintaan untuk pinjaman dan kredit, di samping menarik pelabur asing yang sentiasa lebih berminat kepada pulangan lebih tinggi ke atas pelaburan mereka.

BNM mungkin meningkatkan OPR sebagai tindak balas kepada beberapa keadaan. Satu keadaan ialah inflasi meningkat, menunjukkan bahawa harga barang-barang dan perkhidmatan meningkat terlalu cepat.

Keadaan lain adalah kepesatan pertumbuhan ekonomi, boleh menyebabkan inflasi jika tidak dikawal. BNM juga mungkin meningkatkan OPR jika sistem kewangan menjadi tidak stabil, seperti semasa perlambakan kredit dalam pasaran dan ekonomi.

Sebaliknya, apabila BNM menurunkan OPR, ia mengurangkan kos pinjaman untuk bank, membawa kepada kadar faedah lebih rendah untuk perniagaan dan individu. Ini merangsang ekonomi dengan menjadikannya lebih mudah dan murah untuk meminjam wang.

Kadar faedah lebih rendah boleh merangsang aktiviti ekonomi dengan menjadikan pinjaman lebih murah dan menggalakkan perbelanjaan dan pelaburan.

Sekiranya Bank Negara Malaysia (BNM) tidak melaksanakan tanggungjawabnya dalam dasar monetari, ia boleh membawa kesan ketara kepada ekonomi Malaysia.

Fungsi utama BNM adalah untuk mengekalkan kestabilan harga dan menggalakkan pertumbuhan ekonomi yang mampan melalui pelaksanaan dasar monetari yang berkesan. Jika BNM gagal melakukan ini, ia boleh membawa kepada pelbagai hasil negatif, seperti:

Salah satu risiko utama dasar monetari yang lemah ialah ia boleh membawa kepada inflasi yang tinggi, yang menghakis kuasa beli Ringgit Malaysia dan mengurangkan taraf hidup rakyat (standard of living). Sekiranya BNM gagal mengawal inflasi melalui dasar monetarinya, ia boleh memberi kesan yang besar kepada ekonomi negara.

Dasar monetari yang lemah juga boleh menyebabkan ketidakstabilan ekonomi dalam bentuk krisis kewangan, kemelesetan dan hasil ekonomi negatif lain. Sekiranya BNM gagal mengurus bekalan wang dan kadar faedah dengan berkesan, ia boleh membawa kepada volatiliti dan ketidaktentuan ekonomi.

Jika BNM gagal melaksanakan fungsinya dalam dasar monetari, ia boleh menjejaskan keyakinan terhadap institusi dan sistem kewangan keseluruhannya. Kehilangan keyakinan ini boleh membawa kepada pengeluaran modal (capital flight), pengurangan pelaburan dan hasil negatif lain yang boleh menjejaskan ekonomi Malaysia.

Secara keseluruhan, kesan BNM tidak melaksanakan fungsinya dalam dasar monetari boleh menjadi parah dan berpanjangan. Oleh itu, adalah penting bagi BNM mengekalkan kebebasannya dan melaksanakan dasar monetari yang berkesan untuk menggalakkan kestabilan ekonomi dan pertumbuhan mampan di Malaysia.

PENULIS AHMAD YANI ISMAIL ialah Pensyarah/Penyelidik Pusat Penyelidikan Antarabangsa Ekonomi dan Kewangan Islam Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Pembeli harus bijak atasi kenaikan harga barang

SAUDARA PENGARANGKeluhan kenaikan harga barang menjadi buah mulut rakyat sejak akhir-akhir ini. Isu ini bukan sahaja menjadi fenomena negara malah mencengkam kehidupan masyarakat di seluruh dunia. Semakin ketara selepas kenaikan inflasi akibat wabak COVID-19 yang telah melanda dunia.Secara asasnya, dalam kehidupan manusia kita perlu membeli barang keperluan untuk hidup seperti makanan, pakaian, peralatan dan lain-lain lagi. Namun begitu sebagai pengguna, kita perlu tahu limitasi keperluan hidup kita. Ada yang berbelanja melebihi had kemampuan.Tidak kurang juga berbelanja kerana tidak mahu kalah dengan orang lain.Bagaimanapun, jika kita bijak berbelanja tentu beban kos sara hidup dapat dikurangkan. Adakah kita pembeli yang bijak?Beberapa panduan boleh diikuti jika kita ingin mengatasi cabaran kenaikan harga barang.Tidak perlulah terlalu terburu-buru membeli sesuatu yang diinginkan atau diperlukan. Jika anda pembeli yang bijak cuba bersabar. Berhati-hati memilih barang yang berkualiti dengan harga yang berpatutan. Boleh pergi beberapa buah kedai yang menjual produk yang sama dan barulah membuat keputusan yang terbaik.Bandingkan harga terlebih dahulu sebelum membuat pembelian. Ada banyak pilihan barang di kedai yang berlainan tetapi menjual produk yang sama. Lebih beruntung jika ada kedai yang membuat jualan murah. Kenapa hendak membeli harga yang mahal sedangkan ada yang lebih murah? Cuba melihat promosi, diskaun dan baucer yang diberikan jika menggunakan kad debit atau kad ahli. Anda dapat jimat wang anda sebaik mungkin.

Kualiti seiring dengan harga. Sebagai pembeli yang bijak, kita perlu berhati-hati jika membeli secara dalam talian di pelbagai platform. Ada yang menjual produk hanya indah khabar dari rupa. Jika melihat melaluo foto di laman web, kita mudah terpedaya dengan kesempurnaan produk.

Apabila barang diterima, alangkah geram dan ruginya, barang tidak sama kualiti seperti yang dibayangkan. Tidak perlu terlalu teruja melihat harga barang yang murah semata-mata. Baca terlebih dahulu ulasan pengguna yang sudah membeli produk tersebut sebelum meneruskan pembelian.Sebagai pembeli yang bijak kuasa membeli ada pada kita. Kita yang dapat mengawal sama ada hendak membeli atau tidak. Jadilah pembeli yang sentiasa memilih dengan membandingkan harga bukan hanya memikirkan apa yang diinginkan. Tetapi membeli dengan harga yang berpatutan.

Sebagai contoh, kita hendak membeli sayur untuk dimasak. Sayur kacang berharga RM11 sekilogram. Sayur taugeh hanya berharga RM5. Kita boleh memilih untuk membeli taugeh kerana harganya jauh lebih murah. Tetapi tetap mendapat khasiat daripada sayuran itu.Isu kenaikan harga minyak pernah menjadi fenomena panik pada suatu masa dahulu. Ramai orang berpusu-pusu ke kedai membeli minyak kerana bimbang harganya semakin meningkat. Akibatnya, minyak terputus bekalan. Lalu, penjual mengambil kesempatan menaikkan lagi harga minyak.

Pembeli tidak seharusnya berasa panik jika berlaku kenaikan harga. Kita boleh cuba mengubah cara masakan seharian. Kurangkan minyak dalam masakan. Atau cuba memasak dengan cara yang lebih sihat seperti merebus dan membakar. Jika minyak tidak menjadi keperluan yang mendesak, sudah tentu harga akan kembali turun.Membelilah dengan bijak. Agar kenaikan harga barang sentiasa terkawal. Kita tidak boleh menyalahkan penjual semata-mata. Mereka menyediakan produk berdasarkan permintaan pengguna. Bergantung kepada kita untuk mengubah cara kita berbelanja. Belilah jika kita benar-benar memerlukan bukan kerana kita inginkan.PENULIS DR. NORMARINI NORZAN, Penyelaras Kluster Bahasa Pusat Pedagogi, Penyelidikan dan Inovasi (CPRI) UPSI.


Bantuan Khas Aidilfitri beri nafas lega kepada rakyat

Hari ini 7 Syawal, tepat seminggu umat Islam di Malaysia menyambut Aidilfitri.Bagaimana dengan Aidilfitri anda?Tahun ini, ramai yang mengambil peluang beraya di kampung halaman.Syukurlah COVID-19, tidak lagi menjadi penghalang antara kita dengan yang tersayang.Atas permintaan ramai, Bantuan Khas Aidilfitri kepada penjawat awam dan pesara kerajaan telah diawalkan.Bantuan raya juga diperluas kepada pesawah, pekebun kecil getah, nelayan dan sukarelawan beruniform.Bagi membantu meringankan perbelanjaan balik kampung, Tol Rahmah percuma diberi sepanjang tiga hari terakhir Ramadan.Tol percuma juga diberi pada hari Isnin, 3 Syawal.Ini julung kali tol percuma merangkumi semua lebuh raya.Tak cukup dengan itu, satu hari cuti pelepasan tambahan juga diberi.PDRM pula menawarkan kadar khas bayaran saman RM50, bagi semua saman trafik.Kadar khas ini juga, julung kali ditawarkan.Tujuannya, memberi peluang kepada pihak terbabit, menyelesaikan saman yang tidak boleh dikompaun.Mereka diberi tempoh hingga 21 Mei, untuk menikmati kadar khas itu.Tetapi awas, tawaran ini hanya sah bagi saman yang dikeluarkan pada tahun 2022 dan sebelumnya.Saman baharu tak laku ya.Jadi patuhilah undang-undang jalan raya, yang termaktub.Kesemua insentif untuk rakyat tadi diterima sepenuhnya semua pihak dengan penuh kesyukuran.Tak ada seorang pun bantah.Tak ada yang mempertikaikan pemberian kerajaan.Langsung tak timbul isu pembaziran atau bermotif politik.Namun suasana harmoni ini berubah apabila kerajaan mengumumkan penganjuran Majlis Rumah Terbuka Malaysia Madani bersama perdana menteri.Buat julung kalinya, Rumah Terbuka Aidilfitri tidak dianjurkan di Seri Perdana.Sebaliknya dialihkan ke enam negeri Kedah, Pulau Pinang, Negeri Sembilan, Kelantan, Terengganu dan Selangor.Kata kerajaan, perubahan itu antara usaha perdana menteri mendekati rakyat dan kepimpinan kerajaan negeri tanpa mengira pegangan politik.Bagaimanapun lain pula pandangan ahli politik yang tidak sealiran.Rumah Terbuka Malaysia Madani di enam negeri dikatakan membazir.

Kos penganjuran di Seri Perdana lebih jimat. Benarkah begitu?Menurut seorang bekas ahli lembaga pengarah sebuah badan berkanun, pandangan itu meleset.Kos penganjuran di Putrajaya sebenarnya jauh lebih tinggi.Rumah terbuka di Seri Perdana lazimnya melibatkan jemputan puluhan ribu orang, termasuk tetamu kehormat dan ekspatriat.Persiapan di kediaman rasmi perdana menteri boleh mencecah jutaan ringgit.Tidak salah sekiranya wang itu dapat diagihkan kepada negeri-negeri untuk jamuan rakyat setempat.Seterusnya ada pula yang mendakwa, perdana menteri tidak boleh menggunakan dana awam atau wang kerajaan untuk menganjurkan rumah terbuka.Gunakan sahaja wang parti atau wang peribadi.Saranan ini agak mengelirukan.Seperti yang kita sedia maklum, majlis Rumah Terbuka Malaysia Madani bukan majlis anjuran mana-mana parti politik atau individu.Ia merupakan majlis anjuran kerajaan.Bukan mana-mana presiden parti atau pengerusi gabungan politik.Perdana menteri dan jemaah menteri hadir atas kapasiti mereka sebagai anggota Kabinet.Turut dijadikan isu, pemilihan lokasi rumah terbuka di enam negeri yang bakal menghadapi pilihan raya tidak lama lagi.Rumah Terbuka Malaysia Madani dikatakan pentas kempen Pilihan Raya Negeri.Seperti yang disebutkan tadi, majlis ini bukan program politik.Program ini terbuka kepada semua.Tanpa syarat, tanpa pengecualian.Pendek kata, ini rumah terbuka hari raya.Seperti biasa pengisian utamanya ialah mengeratkan silaturahim sambil menjamu selera.Mungkin isu ini tidak timbul jika semua pihak menjunjung penuh saranan Seri Paduka Baginda Yang di-Pertuan Agong.Menyertai Kerajaan Perpaduan tidak bermakna perlu menjual prinsip sesebuah parti.Ketepikan agenda peribadi dan perbezaan politik demi mengutamakan rakyat.Selain sebagai tanda penghormatan kepada titah Yang di-Pertuan Agong, tindakan itu sebenarnya sumbangan besar kepada kestabilan politik tanah air.Sudah terlalu banyak kerajaan yang tumbang sebelum waktunya.Baik di peringkat persekutuan mahupun negeri.Hari baik bulan baik, sebaiknya kita berbaik sangkalah sesama kita.Jauhi prasangka.Siri pertama jelajah Rumah Terbuka Malaysia Madani bermula di Kedah esok.Majlis berlangsung di Hotel Raia, Alor Setar dari pukul 10.00 pagi hingga 2.00 petang.Jom beramai-ramai ambil keberkatan Aidilfitri.PENULIS BAKHTIAR EFFENDY MOHD DOM ialah Editor Kanan Berita Radio RTM.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Bersaranya "Panglima Perang" COVID-19

(Tan Sri Dr. Noor Hisham Abdullah bersama Menteri Kesihatan, Dr. Zaliha Mustafa dan sebahagian warga petugas kesihatan semasa majlis persaraan beliau baru baru ini)

Tanggal 21 April 2023 menandakan berakhirnya tempoh perkhidmatan buat Ketua Pengarah Kesihatan, Tan Sri Dr. Noor Hisham Abdullah setelah 35 tahun menabur bakti dalam perkhidmatan kesihatan awam.

Beliau diraikan dalam satu majlis persaraan di Kementerian Kesihatan, Putrajaya yang turut dihadiri oleh Menteri Kesihatan, Dr. Zaliha Mustafa.

Ternyata, tarikh Dr. Noor Hisham bersara wajib adalah kebetulan jatuh pada hari terakhir umat Islam di Malaysia berpuasa sebelum menyambut Aidilfitri.

Semasa pandemik COVID-19 melanda negara, wajah figura inilah yang rakyat tertunggu-tunggu pada setiap petang di saluran media massa untuk mengetahui perkembangan kes.

Kemunculan Ketua Pengarah Kesihatan pada sesi harian itu sentiasa dalam keadaan kemas, tenang dan beliau cuba memberikan maklumat telus serta mudah difahami oleh segenap lapisan masyarakat berhubung situasi terkini COVID-19.

Sungguhpun wajahnya kelihatan penat, beliau fokus dan teliti ketika menjawab pertanyaan media membuatkan ramai daripada kita tidak panik dengan kewujudan virus terbaharu muncul dalam kehidupan masyarakat dunia ketika itu.

Malah, Dr. Noor Hisham sentiasa memberikan peringatan dan harapan setiap hari kepada orang ramai untuk terus mematuhi prosedur operasi standard (SOP) dalam mengekang penularan wabak COVID-19.

Usaha beliau mengepalai warga Kementerian Kesihatan untuk membawa negara keluar daripada pandemik membuatkan masyarakat Malaysia menggelar figura ini dengan gelaran ‘wira negara’.

Namun, Tan Sri Dr. Noor Hisham dengan rendah diri menolak gelaran itu kerana apa yang paling utama ialah tanggungjawabnya kepada masyarakat.

(Tan Sri Dr. Noor Hisham Abdullah ketika mempengerusikan Mesyuarat ke-2 Jawatankuasa Tetap Pencegahan, Kesiapsiagaan dan Tindak Balas Kecemasan Kesihatan (SCHEPPR) Pertubuhan Kesihatan Sedunia (WHO) di Geneva/FB Dr. Noor Hisham)

Pastinya, salah satu pengalaman manis yang akan diingati oleh bekas Ketua Pengarah Kementerian Kesihatan ialah apabila Malaysia mencatatkan sifar kes jangkitan COVID-19 pada 1 Julai 2020.

Rata-rata rakyat Malaysia memanjatkan kesyukuran mereka dengan berita itu, di samping memberikan penghargaan kepada petugas barisan hadapan atas usaha berterusan mereka dalam memerangi virus COVID-19.

Susulan kejayaan itu, beliau turut diumumkan sebagai Tokoh Maal Hijrah Peringkat Kebangsaan 1442 Hijrah/2020 Masihi.

Pemilihan Dr. Noor Hisham dianggap tepat setelah diiktiraf antara pakar perubatan terunggul di peringkat global dalam mengekang COVID-19.

Pada April 2020, agensi berita antarabangsa, China Global Television Network (CGTN) melaporkan Dr. Noor Hisham antara tiga doktor terulung peringkat dunia dalam perang menentang COVID-19, selain pakar penyakit berjangkit Amerika Syarikat (AS), Dr. Anthony Fauci dan Ketua Pengarah Kesihatan New Zealand, Dr. Ashley Bloomfield.

Berpengalaman luas, kredibiliti, nilai kepimpinan dan pengetahuan luar biasa membuatkan Dr. Noor Hisham sering kali diamanahkan pelbagai jawatan sepanjang 35 tahun perkhidmatannya dalam bidang perubatan.

Seminggu sebelum persaraannya, Dr. Noor Hisham diberikan mandat mempengerusikan Mesyuarat ke-2 Jawatankuasa Tetap Pencegahan, Kesiapsiagaan dan Tindak Balas Kecemasan Kesihatan (SCHEPPR) Pertubuhan Kesihatan Sedunia (WHO) di Geneva. Mesyuarat itu merupakan mesyuarat tertinggi dalam pertubuhan dunia itu.

Kekal tenang berdepan isu & kontroversi

Walaupun Dr. Noor Hisham mempunyai portfolio yang mengagumkan, beliau juga tidak terlepas daripada kontroversi.

Beliau pernah menjadi mangsa kecaman netizen apabila mengadakan majlis perkahwinan anaknya yang didakwa tidak mengamalkan SOP penjarakan fizikal dan tidak memakai pelitup muka.

Terdapat juga ahli politik dan segelintir pihak yang mempertikaikan tanggungjawab yang diamanahkan kepada Dr. Noor Hisham.

Mereka mendakwa beliau tidak turun padang dan ‘takut mati’ bersama petugas barisan hadapan. Sebaliknya, hanya membuat sidang media setiap hari di televisyen semasa negara masih bergelut dengan wabak COVID-19.

Malah, spekulasi Dr. Noor Hisham ditekan oleh ahli politik turut bertiup kencang apabila Bekas Ketua Pengarah Kesihatan, Tan Sri Dr. Mohamed Ismail Merican mengecam beliau.

Dr. Mohamed Ismail mendakwa Dr. Noor Hisham telah membuat keputusan yang salah seperti menyarankan kepada kerajaan untuk membenarkan sambutan Hari Raya Aidilfitri dan pembukaan bazar Ramadan tatkala jumlah kes jangkitan COVID-19 kembali memuncak.

Sungguhpun dihambat kecaman netizen, ahli politik dan segelintir individu yang tidak berpuas hati dengan keputusan beliau, Dr. Noor Hisham memilih untuk berdiam diri, tidak melenting dan terus menjalankan amanah dan tanggungjawab sebagai Ketua Pengarah Kementerian Kesihatan seperti biasa.

Inilah dunia maya, sejauh mana hebat atau baiknya seseorang, kecaman mesti ada kerana manusia itu punya hak untuk bersuara. Cuma, kita yang dikecam harus bijak bertindak balas supaya tidak mengeruhkan lagi keadaaan. Tiada sesiapa pun di dunia ini yang sempurna dan tiada istilah kejayaan tanpa kegagalan.

Untuk Dr. Noor Hisham jasa dan pengorbanan beliau memimpin kementerian serta mendidik masyarakat dalam mendepani wabak COVID-19 semestinya perlu dipuji dan diingati sampai bila-bila.

Benarlah kata bidalan, "Yang patah, tumbuh. Yang hilang, berganti.

Kita mungkin sukar mencari individu seperti Dr. Noor Hisham tetapi sesiapa jua mampu mengambil ciri keperibadian, budaya kerja dan kemahiran kepimpinan beliau untuk dijadikan sumber inspirasi.

Kepada ‘panglima perang’ COVID-19, selamat bersara dan terima kasih atas sumbangan kepada bidang kesihatan negara.

PENULIS MOHD ALIFF MOHD NOR, Pensyarah sambilan institusi pengajian tinggi swasta (IPTS) di Kuala Lumpur.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Melestarikan ukhuwah kekeluargaan

(Sebahagian daripada keluarga harmoni Jahara/Foto hiasan)

Selain carik-carik bulu ayam, lama-lama bercantum jua, antara peribahasa lain yang menggambarkan betapa utuh hubungan kekeluargaan waima apa badai yang melanda ialah seperti cencang air tidak putus, pancung abu tak berbekas atau kalau digali tanah berbingkah, tanah berderai yang akan bertemu.

Peribahasa Melayu seperti itu menunjukkan bahawa, menjaga hubungan kekeluargaan amat penting  kerana yang menjadi pendorong kepada keluarga harmoni adalah apabila seseorang itu berasa bahagia hidup bersama keluarga mereka.

Menurut Pusat Rujukan Persuratan Melayu (PRPM), keluarga didefinisikan sebagai kaum, saudara mara, kaum kerabat, dan sanak saudara.  Secara dasarnya, terdapat beberapa jenis bentuk keluarga yang wujud serta berfungsi mengikut konteks.

Dalam bidang sosiologi, antara bentuk keluarga yang wajib difahami oleh setiap ahlinya ialah, pertama dikenali sebagai keluarga nuklear (dua orang induk) iaitu sebuah keluarga yang terdiri daripada ibu bapa dan anak-anak.

Kedua ialah keluarga lanjutan iaitu terdiri daripada ibu bapa, datuk nenek, ibu saudara, bapa saudara, sepupu dan lain-lain. Ianya seringkali disebut sebagai keluarga besar sama ada susur galurnya disebelah ibu ataupun bapa.

Memiliki sebuah keluarga yang bahagia dan sempurna adalah satu idaman setiap insan. Hal ini kerana keluarga merupakan orang yang bernilai dalam hidup kita yang dapat membantu menjamin kestabilan emosi dan mental kita.

Sebenarnya, percaya atau tidak, apabila seseorang itu mengecap rasa bahagia dan sejahtera bersama keluarga, ianya sedikit sebanyak akan membantu seseorang itu menghindari diri daripada terlibat dengan pelbagai  masalah  tingkah  laku  sosial yang tidak sihat.

Hal ini kerana, apabila sesebuah keluarga itu amat harmoni dan sihat, ini akan membuatkan seseorang itu cuba sedaya mungkin untuk tidak menconteng arang kepada ahli keluarganya yang lain. Ini merupakan satu desakan sosial yang amat baik.

Dalam konteks  ini,  komunikasi  keluarga memainkan peranan  penting  dalam  usaha  mewujudkan  hubungan  yang harmoni  dan gembira antara ahlinya. Situasi  komunikasi  yang harmoni dan gembira akan membantu perkembangan diri setiap ahli keluarga. Oleh kerana itu, hubungan kekeluargaan yang baik sebenarnya boleh meransang minda yang baik.

Namun begitu, sejak kebelakangan ini, didada akhbar terdapat pelbagai cerita kurang enak didengari yang melibatkan dengan kegagalan sesebuah institusi keluarga. Kesan kepada kegagalan institusi ini sedikit sebanyak akan mengganggu emosi anak-anak.

Sebagai ibu bapa yang peka, mereka harus bertanggungjawab kepada perkembangan emosi anak-anak mereka. Walau apa terjadi, harus diingatkan, hubungan dengan keluarga besar atau lanjutan tidak seharusnya terpisah.

Melestarikan ukhuwah kekeluargaan adalah amat penting. Ini adalah perlu demi untuk menjaga kepentingan keturunan, salasilah keluarga dan juga satu keperluan dalam hidup terutamanya dalam soal hubungan mahram, nikah kahwin mahupun soal harta pusaka.

Bayangkan jika kita tidak mengenali susur galur keluarga, diakhirnya kita jatuh cinta dan hampir bernikah dengan anak saudara sendiri. Ini adalah satu perkara yang tidak baik dan mengaibkan. Walhal, perkara seperti ini boleh dielakkan jika kita mengenali setiap ahli keluarga dengan baik.

Musim perayaan mahupun kenduri kendara adalah waktu sangat baik untuk kita mengenali dengan lebih erat akan keluarga. Malang sekali, pada era masa kini, walaupun kita menghadiri acara keramaian seperti itu, namun suasananya adalah amat berbeza.

Kita lebih selesa berbicara dengan mereka yang kita biasa dan tidak mengendahkan ahli keluarga yang dianggap jauh ataupun tidak rapat. Ada juga yang lebih selesa ‘berkawan’ dengan telefon bimbit yang dianggap seperti nyawa yang tidak boleh dipisah. Sedangkan, masa senggat begitulah perlu diguna sepenuhnya untuk menyantuni sanak saudara sebaik yang mungkin.

(Sebahagian daripada keluarga besar dan erat Ariffin/Foto hiasan)

Tidak dapat dinafikan wujud perasan malu kerana jarang-jarang sekali berjumpa. Ini adalah konflik interpersonal singkat yang mana ibu bapa sepatutnya memainkan peranan untuk memastikan proses sosialisasi itu berlaku atau proses pergaulan itu berlaku.

Tidak perlu menuruti sikap anak yang hanya mahu menatap gajet. Waktu seperti itulah perlu diguna sebaiknya terhadap anak-anak untuk belajar bergaul dan berinteraksi secara sosial.

Melestatikan ukhuwah kekeluargaan bukanlah sesuatu yang baharu namun ianya sering dipandang sepi. Hal ini kerana Allah SWT sendiri berfirman dalam surah At-Tahrim ayat enam bermaksud;

Wahai orang-orang yang beriman! Peliharalah diri kamu dan keluarga kamu dari Neraka yang bahan-bahan bakarannya: Manusia dan batu (berhala); Neraka itu dijaga dan dikawal oleh malaikat-malaikat yang keras kasar (layanannya); mereka tidak menderhaka kepada Allah dalam segala yang diperintahkanNya kepada mereka, dan mereka pula tetap melakukan segala yang diperintahkan.

Kesimpulannya, terdapat banyak kelebihan yang boleh diperolehi apabila sesebuah keluarga itu menitikberatkan nilai kekeluargaan yang positif dalam kehidupan seharian. Keluarga ini ibaratnya seperti magnet yang berupaya untuk menarik ahlinya walau sejauh mana mereka pergi.

Nilai kasih sayang sesama keluarga sangat sukar untuk dibuang ke dasar lautan. Bak kata pepatah, busuk daging dikincah, dimakan; busuk ikan, dibuang. Ini jelas menunjukan bahawa penerapan sifat terpuji dalam institusi kekeluargaan adalah amat penting  kerana  perkara ini dapat memberi kemaslahatan  dan kesejahteraan sejagat.

PENULIS DR MOHD YUSOF ZULKEFLI ialah Pensyarah Kanan Jabatan Komunikasi Liberal, Kolej Pengajian Pengkomputeran, Informatik dan Media Universiti Teknologi MARA.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Raya tetap raya, cuma sambut sederhana

Tahun lalu, sambutan Hari Raya Aidilfitri agak kelam kabut kerana diumum awal daripada tarikh jangkaan.Ramai yang terkejut, tidak kurang juga panik susulan segala persediaan raya masih belum selesai.Malah, ada yang masih belum pun sempat berkemas untuk pulang ke kampung halaman.Namun, tahun ini, ramai yang telah bersedia dengan sebarang kemungkinan dengan membuat persiapan awal. Iyalah, tidak mahu lagi kelam kabut menyediakan juadah sehingga pagi raya, atau terkejar-kejar mencari tiket bas untuk pulang ke kampung halaman.Suasana sambutan Aidifitri tahun ini juga lebih tenang, apabila keadaan negara mula pulih dari pandemik COVID-19.Bagaimanapun, ramai dalam kalangan rakyat berbelanja secara sederhana.Membeli apa yang perlu dan penting sahaja... berjimat cermat.Kenaikan harga barangan betul-betul dirasai pada sambutan hari raya kali ini.Sepanjang Ramadan, kesannya boleh dilihat apabila kadar harga makanan di bazar-bazar terdapat perubahan yang ketara. Begitu juga dengan harga barangan keperluan harian seperti bahan mentah.

Malah, pakaian juga begitu. Jika sebelum ini, baju melayu atau baju kurung yang berkualiti masih boleh didapati dengan harga yang ekonomi dan munasabah, tapi ia sedikit meningkat.Ia perkara yang tidak dapat dinafikan. Keadaan itu tidak hanya di rasai hanya dalam negara, malah di seluruh dunia.Untungnya, kerajaan masih dapat mengawal kenaikan harga barangan keperluan tertentu agar tidak terus naik menggila. Jika tidak, pasti lebih parah.Selain... mewujudkan inisiatif-inisiatif tertentu bagi membantu poket rakyat, seperti Jualan Khas Syawal Madani yang dikelola Lembaga Pemasaran Pertanian Persekutuan.Antara keperluan yang dijual pada kadar harga menarik, adalah sayur- sayuran, buah-buahan, daging, ayam dan telur.

Selain, pelbagai produk berasaskan industri makanan dan asas tani. Ekonomi Malaysia dan dunia kini bergerak agak perlahan. Ia mula memulih selepas pandemik COVID-19 mereda, namun tidak sebegitu rancak kesan ekonomi global yang juga sedang lesu.Antaranya, kesan domino akibat peperangan yang berlanjutan lebih setahun antara Rusia dan Ukraine.Pun begitu, sambutan Aidilfitri tetap dijangka meriah dalam kesederhanaan ekonomi yang berlaku ketika ini.Jika ada yang memiliki rezeki lebih, mahu mengadakan rumah terbuka, ingat-ingatlah kepada mereka yang serba kekurangan.Cuba lihat-lihat di sekeliling, mungkin ada yang menyambut Aidilfitri kali ini serba kekurangan, tanpa juadah istimewa dan tanpa pakaian baharu kerana tidak berkemampuan.Jemputlah mereka, raikan bersama-sama, termasuk rakan-rakan yang berlainan bangsa ada agama.Sambutlah hari raya Aidilfitri kali ini dengan apa adanya, usah pula berlebihan.Rancang jumlah hidangan bersesuaian dengan tetamu agar tidak berlakunya pembaziran makanan.Jika ada lebihan, sediakan bekas makanan agar boleh dibawa pulang oleh tetamu.Sekurang-kurangnya ia dapat dimakan kemudian, tidak dibuang begitu sahaja. Bukan apa, menurut laporan beberapa badan bukan kerajaan, pembaziran makanan direkodkan meningkat sepanjang Ramadhan kali ini.Dan.. ia dikhuatiri berlanjutan sehingga akhir Syawal susulan anjuran rumah-rumah terbuka seluruh negara.Adalah malang jika pembaziran terus berlaku dalam keadaan kelembapan ekonomi dan harga bekalan makanan yang agak tinggi ketika ini.Pastinya, usaha kerajaan memastikan bekalan makanan sentiasa tersedia dengan kadar harga yang munasabah jadi sia-sia jika sikap demikian tidak diubah.Hargailah usaha tersebut menerusi tindakan berhemat dalam penyediaan makanan sepanjang sambutan Aidilfitri kali ini.Sementara itu, bagi memeriahkan lagi sambutan Aidilfitri kali ini, Perdana Menteri, Datuk Seri Anwar Ibrahim memaklumkan, kerajaan tidak akan menganjurkan rumah terbuka di Seri Perdana, Putrajaya.Sebaliknya, akan bersama-sama rakyat di rumah terbuka setiap negeri. Selamat Hari Raya Aidilftiri, maaf zahir dan batin.ASHRIQ FAHMY AHMAD ialah Editor Kanan Berita Radio RTM.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Malaysia Madani, membudaya daya cipta rakyat

Teras ke-3 visi Malaysia Madani adalah Daya cipta (inovasi) dimana daya cipta akan dibudayakan dalam kalangan masyarakat Malaysia. Objektif teras adalah bagi mengubah masyarakat Malaysia daripada masyarakat pengguna semata-mata kepada masyarakat yang aktif menyumbang dan mencorak revolusi digital dan teknologi yang merubah lanskap dunia.

Daya cipta atau inovasi biasanya ditakrifkan sebagai idea baharu, produk baharu atau proses baharu yang merubah sesuatu perkara menjadi lebih cekap, serta mencungkil potensinya yang sebelum ini belum pernah diterokai.

Malaysia Madani mentakrifkan daya cipta atau inovasi dengan pembaharuan, reka cipta dan reka baharu. Daya cipta, sebagai salah satu rukun Malaysia Madani, akan mewujudkan proses perubahan berterusan, yang mendakap dan memperkasa kreativiti rakyat.

Malaysia Madani akan menyediakan persekitaran dan infrastruktur yang mampu merangsang kreativiti dan menggalakkan penghasilan sistem, produk, idea dan proses lebih maju.

Tahun lepas, Malaysia di kedudukan ke-36 daripada 132 negara berdasarkan Laporan Global Innovation Index (GII) Tahun 2022 yang telah dikeluarkan oleh World Intellectual Property Organization (WIPO) di Geneva, Switzerland.

Bagi negara ASEAN pula, Malaysia kekal berada di tempat ke-2 selepas Singapura. Malaysia berada di kedudukan pertama bagi dua (2) indikator iaitu High-tech exports dan Creative goods exports.

Mengapakah inovasi penting kepada sesebuah negara?

Inovasi adalah amat penting bagi sesebuah negara atas sebab-sebab berikut:

Inovasi memacu pertumbuhan ekonomi dengan mencipta industri, produk dan perkhidmatan baharu yang menjana pekerjaan dan pendapatan. Menerusi pelaburan dalam inovasi, negara boleh merangsang keusahawanan, menarik pelaburan asing, dan meningkatkan daya saing mereka dalam pasaran global;

Inovasi meningkatkan kualiti hidup dengan menyediakan penjagaan kesihatan, pendidikan dan akses kepada maklumat yang lebih baik. Sebagai contoh, kemajuan dalam teknologi perubatan telah membawa kepada rawatan dan penawar penyakit baharu, manakala teknologi digital telah meningkatkan akses kepada pendidikan dan maklumat;

Inovasi juga boleh menggalakkan pembangunan mampan dengan menangani cabaran alam sekitar dan menggalakkan kecekapan sumber. Contohnya, teknologi tenaga bersih seperti tenaga suria dan angin boleh membantu mengurangkan pelepasan karbon dan mengurangkan perubahan iklim;

Inovasi juga boleh meningkatkan keselamatan negara dengan meningkatkan keupayaan pertahanan dan mempromosikan keselamatan siber. Contohnya, kemajuan dalam kecerdasan buatan dan pembelajaran mesin boleh membantu mengesan dan mencegah serangan siber.

Secara keseluruhannya, inovasi adalah penting untuk pertumbuhan ekonomi, pembangunan sosial dan keselamatan negara sesebuah negara. Dengan memupuk inovasi, negara boleh meningkatkan kualiti hidup rakyat mereka dan mengekalkan daya saing mereka dalam ekonomi global.

Bagaimana membudayakan inovasi di sesebuah negara?

Membudayakan inovasi dalam sesebuah negara, boleh mewujudkan persekitaran yang menggalakkan dan menyokong inovasi dalam semua aspek masyarakat, daripada pendidikan dan penyelidikan kepada syarikat dan kerajaan.

Berikut adalah beberapa langkah yang boleh diambil untuk membudayakan inovasi di sesebuah negara:

Secara keseluruhannya, pembudayaan inovasi melibatkan penciptaan persekitaran yang menggalakkan dan menyokong kreativiti, percubaan dan kerjasama. Dengan berbuat demikian, negara boleh memupuk budaya inovasi yang memacu pertumbuhan ekonomi dan meningkatkan taraf hidup untuk semua.

PENULIS AHMAD YANI ISMAIL ialah Pensyarah/Penyelidik Pusat Penyelidikan Antarabangsa Ekonomi dan Kewangan Islam Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Pelancaran 5G Malaysia: Hala tuju terbaik

SAUDARA PENGARANGMemandangkan kabinet dijangka berbincang dan membuat keputusan tentang hala tuju pelancaran (rollout) 5G negara secara betul, efektif, efisien dan telus di Malaysia pada minggu ini (19 April 2023), dan selepas penyelidikan dan kajian menyeluruh yang disertai lebih 20 terbitan artikel berkaitan 5G berasaskan data dan bukti oleh EMIR Research, sudah tiba masanya untuk menyatakan jalan dan hala tuju spesifik yang boleh diambil untuk menyelesaikan isu ini demi manfaat semua dengan beralih model pelancaran “Single Wholesale Network (SWN)” yang telah terbukti gagal di seluruh dunia, kepada model berjaya secara global iaitu “Multiple Wholesale Network (MWN)”.DNB akan menjadi 100% dimiliki oleh Pengendali Rangkaian Mudah Alih (Malaysian Mobile Network Operators; MNO) utama Malaysia yang akan memastikan 80% liputan di kawasan populasi (Coverage of Populated Area; CoPA) menjelang akhir 2023. MNO akan memaksimumkan kecekapan dengan memanfaatkan aset sedia ada, kepakaran dan ekosistem rakan kongsi untuk memberi impak kos terbaik kepada Rakyat.

Langkah dan Strategi Khusus⦁MNOs memegang 100% ekuiti dalam DNB. Pemegang saham akan mempunyai hak yang sama dan saksama, selaras dengan Akta Syarikat.⦁Kerajaan akan melepaskan saham dalam DNB kepada MNO – membebaskan Kerajaan daripada beban pengendalian dan pembiayaian DNB. Kerajaan juga akan mendapatkan semula semua modal yang dilaburkan dalam DNB. Tiada saham istimewa (golden share) yang diperlukan kerana Kerajaan mempunyai hak pengawasan dan boleh mengawal selia industri melalui SKMM.⦁Spektrum dalam DNB iaitu, 700Mhz dan 3500Mhz untuk ditukar kepada Penetapan Spektrum (Spectrum Assignment). MNO akan komited untuk melabur kerana terdapat kestabilan dalam operasi. Ini juga akan meningkatkan keyakinan pelabur asing dalam industri, mengujakan Bursa Malaysia (KLSE), sambil menyediakan tambahan kepada wang kerajaan. Kerajaan harus mempertimbangkan untuk mengenepikan (waive) kos pendahuluan spektrum serta menangguhkan bayaran spektrum tahunan bagi meringankan beban MNO yang akan diwarisi daripada DNB, justeru itu membolehkan MNO menumpukan lebih banyak sumber kewangan untuk melabur dalam peningkatan rangkaian dan pengurangan kos untuk manfaat pengguna dan pelanggan (rujuk terbitan EMIR Research sebelum ini bertajuk “Malaysian 5G Rollout — Spectrum Economics & Deadweight Loss”).⦁Kerajaan segera mengembalikan neutralisme teknologi (technology neutrality) untuk membantu mempercepatkan liputan 5G kepada 80% dan untuk meningkatkan kecekapan rangkaian dan pengalaman pelanggan.Pelan Implementasi⦁MNO mesti komited untuk meneruskan pelancaran 5G oleh DNB tanpa berlengah-lengah, dengan jaminan mencapai 80% CoPA menjelang akhir 2023 dengan memanfaatkan asas-aset sedia ada mereka (contoh: tapak, gentian)—ini akan mempercepatkan pelancaran dan mengurangkan kos.⦁MNO akan mencerminkan faedah daripada kos yang lebih rendah ini kepada pembinaan akses komersial yang baru (new access constructs). Ini akan meningkatkan tahap mampu milik perkhidmatan 5G kepada Rakyat. MNO juga hendaklah menyediakan akses yang sama rata dan tanpa diskriminasi kepada semua pencari akses.⦁Meningkatkan liputan 5G luar bandar menggunakan spektrum MNO (melalui neutralisme teknologi) dan aset yang sedia ada serta menggunakan spektrum 700Mhz dengan lebih cekap.⦁Meningkatkan liputan jalur lebar berkelajuan tinggi negara kepada luar bandar kepada tahap 100% dengan memanfaatkan sistem jalur lebar satelit inovatif yang tersedia dan menggunakan spektrum liputan iaitu jalur dibawah 1 GHZ seperti 700 MHZ.⦁MNO yang memperoleh kepentingan (saham) dalam DNB mesti melanggan dan menandatangani syarat ketat yang akan ditentukan oleh SKMM dari segi kualiti perkhidmatan, liputan perkhidmatan dan jaminan tahap perkhidmatan dengan garis masa tertentu yang akan dijejaki secara teknikal dengan tahap kebebasan dan kesungguhan yang tinggi, dimana kegagalan dalam pencapaian akan tertakluk kepada denda hukuman dan langkah-langkah lain yang dianggap adil dan saksama untuk memastikan matlamat dan objektif pelancaran 5G yang cekap, berkesan dan tercapai tepat pada masanya.Manfaat kepada pihak-pihak berkepentingan1. Kerajaan⦁Membebaskan kerajaan daripada komitmen dan beban pembiayaan disamping mencapai pemulihan kos penuh.⦁Penambahan wang tambahan kepada wang kerajaan daripada pengagihan spektrum, memberi aliran tunai yang mampan untuk kerajaan. ⦁Faedah cukai dan duti 100% berbanding 65%.⦁MNO mesti mengambil tanggungjawab sepenuhnya serta akauntabiliti terhadap pelaksanaan dan memastikan capaian CoPA menjelang akhir tahun 2023 atau lebih awal.⦁Menggalakkan inovasi menerusi persaingan, membendung fenomena ‘brain drain’ yang lebih teruk daripada ekosistem dalam industri.2. Rakyat⦁Mencapai 80% CoPA menjelang akhir tahun 2023 dengan mengambil manfaat daripada kebolehan DNB dan MNO, sumber dan aset sedia ada, termasuklah (tetapi tidak terhad) kepada tapak, gentian optik dan lain-lain, kemudian diperkasakan dengan pemahaman yang segera dan holistik oleh MNO berkenaan tingkah laku pengguna, corak penggunaan, pengurusan trafik jalur lebar dan demografi.⦁Mencapai jalur lebar nasional yang berkelajuan tinggi meliputi 100% kawasan luar bandar menggunakan sistem jalur lebar satelit yang konsisten dengan keperluan pengguna dan corak penggunaan (Rajah 1).⦁Meningkatkan liputan 5G di kawasan luar bandar menggunakan spektrum MNO melalui neutralisme teknologi (technology neutrality) dan aset sedia ada, berdasarkan spektrum 700MHz yang lebih cekap (Akses Tanpa Wayar Tetap).⦁Melengkapi pelancaran 5G dengan perkhidmatan 4G kini untuk memaksimumkan kecekapan dan pengurangan kos serta meningkatkan pengalaman pengguna bergantung kepada keperluan pelanggan dan corak penggunaaan.⦁MNOs perlu menggambarkan faedah kos yang lebih rendah kepada Perjanjian Akses Baru (New Access Agreement) bagi meningkatkan tahap mampu milik perkhidmatan 5G kepada Rakyat.

Kita perlu bertindak lebih bijak dengan menimba pengalaman di peringkat global, di mana lebih daripada 156 buah negara dan wilayah memilih persaingan sebagai asas jalan pelancaran 5G. Kita perlu bertindak lebih bijak dengan mereplikasikan model yang telah berjaya di peringkat global.

Ayuhlah kita bertindak lebih bijak demi rakyat dan negara.PENULIS DR RAIS HUSSIN ialah Presiden/Ketua Pegawai Eksekutif EMIR Research, badan pemikir bebas yang memberi tumpuan kepada cadangan dasar strategik berdasarkan penyelidikan rapi.


Radio dan lagu raya, tidak hormat kemuncak Ramadan?

SAUDARA PENGARANGLagu raya dan radio berpisah tiada. Terutamanya ketika Ramadan hampir melabuhkan tirainya. Berkumandangnya lagu raya menambah seri dan meriahnya menyambut kehadiran Syawal.Namun, tidak dinafikan, ia turut mengundang perasaan yang berbeza dalam kalangan pendengar. Sebak, syahdu dan sedih kerana Ramadan berada pada penghujungnya.Menjelang minggu akhir Ramadan, adalah fasa penting meningkatkan amal ibadah dengan keyakinan tinggi adanya Lailatul Qadar. Sudah pasti ia memerlukan fokus, tenaga dan ketahanan emosi dan fizikal yang teguh.Melalui fasa endemik COVID-19, menjadi kesyukuran yang tinggi bagi umat Islam seluruh dunia kerana Ramadan dapat disambut dan dipenuhi dengan amal ibadah tanpa batas pergerakan. Masjid-masjid dan surau kembali meriah dengan kunjungan kebanyakan keluarga untuk berjemaah solat fardhu dan tarawih.

Iftar di masjid-masjid dan surau juga menjadi medan pengumpul pahala bersedekah dan berinfak. Turut menggembirakan adalah aktiviti pengisian rohani, ceramah dan bertadarus Quran secara bersemuka dan berterusan sepanjang Ramadan. Impak emosi berbeza bila dapat berkomunikasi secara bersemuka.Namun, benarkah siaran lagu raya seolah-olah tidak menghormati kemuncak Ramadan?

(Berbuka bersama keluarga mengeratkan hubungan kekeluargaan)

Radio sebagai penghiburSebagai sebuah medium yang mempunyai khalayak yang tinggi, radio berperanan sebagai medium menghibur para pendengar. Laporan terkini oleh  GfK Radio Audience Measurement Survey  Radio (RAM) yang diterbitkan pada November 2022 menunjukkan bahawa aras tertinggi untuk pendengar radio Malaysia mencapai seramai 97.2% individu di Semenanjung Malaysia bagi tahun 2022.Ia bersamaan dengan 21.6 juta pendengar secara mingguan. Jumlah ini menunjukkan terdapat peningkatan yang luar biasa iaitu sebanyak 300,000 orang pendengar berbanding kajian tinjauan sama pada tahun sebelumnya.Kini lagu-lagu raya mulai kedengaran di semua stesen radio tempatan. Sebenarnya muzik atau lagu adalah sebahagian kandungan utama radio kerajaan mahupun swasta.Bersempena dengan menjelangnya Syawal, sudah pasti lagu-lagu raya antara yang menarik perhatian pendengar setia, terutama pada waktu puncak segmentasi pagi (morning show) dan ketika pemanduan pulang dari tempat kerja dalam segmentasi petang (drive show).Bagi para penerbit dan penyampai radio, pastinya siaran lagu-lagu raya yang dimainkan lebih bersifat membangkitkan kemeriahan dan motivasi untuk mewujudkan 'mood' positif kepada pendengar.Lagu-lagu lama atau lagenda seperti ‘Dendang Perantau’, ‘Kepulangan Yang Dinanti’, ‘Dari Jauh ku Mohon Maaf’ masih dimainkan dan diseimbangkan dengan pilihan lagu-lagu baharu untuk memenuhi minat dan halwa telinga pelbagai kelompok pendengar. Menyantuni pendengar usia tua hinggalah meraikan anak muda remaja.

Kebanyakan stesen radio telah matang dalam tanggungjawabnya. Mereka menghargai peminat dengan pemilihan lagu yang boleh membuatkan pendengar menyanyi bersama apabila lagu ke udara. Turut tersenyum manis dan riang ceria bersama ahli keluarga atau meredakan tekanan ketika pemanduan yang kini mulai sesak dengan kebanyakan orang yang sibuk membeli belah atau ketika pergi atau pulang dari kerja.Sudah pasti sentimen dan situasi negara yang dalam fasa pemulihan kesedihan COVID-19, fasa ekonomi yang sedang bangkit menjadikan pemilihan lagu-lagu yang dijadualkan turut memberikan suasana yang ceria dan menaikkan semangat pendengar. Itu adalah tanggungjawab sosial radio sebagai saluran media.Kandungan dan peranan radioTidak menumpukan kepada lagu raya semata-mata, sebenarnya peranan radio dalam menyubur semarak Ramadan telah bermula awal lagi.Stesen radio kerajaan dan swasta tetap menyiarkan kandungan yang mengajak kepada perkongsian ilmu melalui program-program bual bicara bersama tetamu pakar dan para asatizah.Pelbagai saranan dan nasihat melalui kapsul tazkirah, ingatan keagamaan dan kekeluargaan melalui kempen dan pesanan khidmat masyarakat juga sangat kerapkedengaran. Berita semasa dalam dan luar negara terus diberi tumpuan. Analisis ekonomi, sosial, pendidikan dan kewangan tetap menjadi agenda utama radio secara santai untuk difahami oleh keseluruhan pendengar.Pelbagai organisasi korporat terus menyumbang kepada kemeriahan Ramadan melalui iklan-iklan tanggungjawab sosialnya yang mengingatkan kepada keselamatan rumahdan semasa di jalan raya, pesanan bersifat kekeluargaan, kasih sayang dan menghormati jiran tetangga dan kaum dan bangsa yang lain.Seiring tema diketengahkan Berkat Ramadan, RTM menerusi saluran utama TV1, TV2, Okey, Berita RTM, Sukan RTM dan 34 stesen radio menghayati Ramadan ini denganpelbagai program. Lebih 130 program diterbitkan di 34 stesen radio RTM. Pengisian program khas ini menyokong ke arah Masyarakat Madani yang bertamadun serta menyemarakkan semangat perpaduan dalam kalangan rakyat Malaysia.77 tahun RTM dan kandungan radioSebagai tonggak media negara dan yang paling berperanan besar, RTM bersempena ulang tahun ke-77 turut mengatur Program Jelajah Ramadan 2023 bagi melaksanakan misi mengimarahkan bulan penuh keberkatan sebagai aktiviti tanggungjawab sosial korporat (CSR) yang telah masuk tahun ke-11 penganjurannya.Kesemua 34 jenama radio RTM meneruskan tradisinya dengan penganjuran Jelajah Ramadan 2023 yang diadakan di 77 buah lokasi / 26 stesen bermula 17 Mac lalu hingga 15 April 2023.Pemilihan 77 buah masjid dan surau simbolik kepada meraikan Ulang Tahun 77 tahun RTM.Pelancaran program yang telah dilaksanakan di RTM Sabah pada 17 Mac lalu oleh Ketua Menteri Sabah dan Majlis Penutupan Jelajah Ramadan 2023 disempurnakan oleh DYTM Tuanku Syed Faizudin Putra Ibni Tuanku Syed Sirajuddin Jamalullail di Masjid Tuanku Syed Faizuddin Putra Jamalullail di Kuala Perlis, Perlis.Kesemua 34 stesen radio RTM menawarkan kandungan rancangan yang padat sepanjang bulan Ramadan ini. Antara keunikannya ialah penerbitan yang menggunakan dialek masyarakat tempatan agar dapat meraih perhatian dan lebih selesa didengar oleh penduduk tempatan.NASIONALfm misalnya telah menyiarkan program “Akak Cakap Ramadan”, setiap hari, jam 7.50 pagi, 6.50 petang dan 8.50 malam. TRAXXfm pula tampil dengan program  “Light of Ramadan” pada 27 Mac lalu dan KLfm menyiarkan program “Borak Tengah Lapar” mulai 23 Mac hingga 21 April 2023, jam 4.30 petang.Menyedari semangat dan harapan sihat sepanjang Ramadan, “Tips Sihat Ramadan” pula disiarkan sepanjang Ramadan di SELANGORfm.Program “Dari Bazar ke Bazar”, setiap Sabtu dan Ahad, jam 6.00 petang di NEGERIfm, sebagai menyokong para peniaga kecil dan sederhana untuk mempromosikan produkmereka.“Pelenggaq Pak Teh Mat”, setiap Sabtu sepanjang Ramadan terbitan KEDAHfm.Sementara “Labun Mak Dara”, setiap Isnin hingga Jumaat, jam 12.45 tengah hari dan 6.45 petang di PERAKfm adalah antara tarikan informasi dan hiburan secara santaiuntuk masyarakat tempatan.“Ragam Aqeel dan Ustaz Asimo” pula diudarakan setiap Isnin, Rabu dan Jumaat melalui LABUANfm dan rancangan “Loya Meno Kito” sepanjang Ramadan, setiap Rabu, jam 10.30 pagi menerusi SRI AMANfm.Lagu raya sebagai tanda kesyukuranOleh yang demikian, tersiarnya lagu raya bukanlah sebagai satu kandungan yang seolahnya tidak menghormati Ramadan yang masih berbaki. Ia hanyalah sebahagian kandungan radio yang diselang selikan dengan pelbagai maklumat dan imarah Ramadan yang berterusan. Tadarus al-Quran juga masih berkumandang.Lagu raya ini malah memberi keinsafan kepada kita. Bermuhasabah diri apakah amal dan aktiviti hari-hari terdahulu kita sepanjang menjalani Ramadan. Sekuat mana kita menahan agar Ramadan ‘jangan pergi’ tetapi bulan dan hari bersilih ganti mengikut aturan dari Ilahi.Syawal, bulan anugerah yang Allah berikan kepada semua hamba-Nya untuk bergembira, meraikan kemenangan Ramadan yang telah dimanfaatkan sepenuhnya dengan baik.Lagu raya hanyalah penyeri, menyambut Syawal dengan penuh kesyukuran seperti yang telah disunnahkan, sebagaimana telah diteladani oleh Baginda Rasulullah SAW. Hiba, sebak, gembira adalah emosi manusia. Nikmati dan syukurilah anugerah Allah bersama keluarga tersayang.PENULIS RAHMAHTUNNISAH SAILIN ialah Pensyarah Program Komunikasi (Penyiaran), Jabatan Bahasa Inggeris dan Komunikasi, Fakulti Pengurusan dan Muamalah, UIS.


Peraturan 78 (Rule 78) membebankan peminjam?

Peraturan 78 (Rule 78) merujuk kepada kaedah yang di guna oleh institusi perbankan di Malaysia bagi mengira jumlah faedah (perbankan konvensional) dan kadar keuntungan (perbankan Islam) yang di kenakan kepada peminjam.

Peraturan juga di kenali dengan nama kaedah jumlah digit  (sum of digits). No 78 adalah jumlah ansuran untuk setahun iaitu 1+2+3+4+5+6+7+8+9+10+11+12 = 78.

Di Malaysia, kaedah pengiraan ini diguna pakai bagi pinjaman/pembiayaan peribadi dan pinjaman/pembiayaan kenderaan. Selain Peraturan 78, kaedah lain adalah kaedah “amortization” dan "effective interest rate” bergantung kepada syarat-syarat dan terma-terma pinjaman/pembiayaan.

Secara umumnya, kita mengandaikan bahawa formula pengiraan jumlah faedah/kadar keuntungan adalah berdasarkan kaedah simple interest dan jumlah faedah/kadar keuntungan akan dibahagikan kepada berapa bulan tempoh pembayaran ansuran.

Sebagai contoh, bagi pinjaman/pembiayaan sebanyak RM10,000 dengan kadar faedah/kadar keuntungan 5% setahun dan tempoh ansuran adalah 12 bulan (1 tahun), jumlah faedah/keuntungan untuk adalah RM10,000 x 5% x 1 tahun = RM 500. Maka, jumlah faedah/keuntungan yang perlu dibayar tiap-tiap bulan adalah RM 500/12 = RM41.67.

Tetapi berdasarkan Peraturan 78, jumlah bulanan faedah/keuntungan yang perlu dibayar oleh peminjam adalah seperti Rajah 1 berikut:

Berdasarkan kepada Peraturan 78, peminjam perlu membayar sebahagian besar faedah/keuntungan pada awal-awal pembayaran balik pinjaman/pembiayaan tersebut, berbanding kaedah pengiraan flat interest seperti dalam Rajah 1.

Kaedah itu membebankan dan tidak adil peminjam yang ingin membuat penyelesaian awal. Bagaimanapun, Peraturan 78 tidak akan memberi kesan sekiranya peminjam membuat pembayaran ansuran dalam tempoh yang telah ditetapkan.

Peraturan 78 di kecam di seluruh dunia sebagai tidak adil kepada peminjam dan telah dimansuhkan di negara-negara seperti Australia, New Zealand, United Kingdom dan beberapa negeri di Amerika Syarikat.

Di Malaysia, dalam usaha untuk menambah baik dan memodenkan Akta Sewa Beli 1967 (Hire Purchase Act 1967), pada 15 April 2023 Bank Negara Malaysia telah mencadangkan supaya Peraturan 78 ini dimansuhkan selain beberapa cadangan penambahbaikan lain.

Bagi institusi perbankan, kebaikan menggunakan Peraturan 78 adalah:

1. Pembayaran balik lebih cepatMenurut Peraturan 78, peminjam membayar sebahagian besar faedah/keuntungan di awal-awal pembayaran balik pinjaman/pembiayaan. Ini mempercepatkan pembayaran pokok pinjaman berbanding dengan kaedah pembayaran balik yang lain. Ini mengurangkan pendedahan bank kepada risiko kredit serta menambah baik kedudukan kewangan bank;

Memandangkan jumlah pokok pinjaman di bayar lebih cepat di bawah Peraturan 78, bank boleh menggunakannya untuk memberi pinjaman/pembiayaan yang baru dan menambahkan jumlah faedah/kadar keuntungan serta meningkatkan keuntungan bank;

3. Mempertingkatkan aliran tunaiPeraturan 78 menyediakan aliran aliran tunai yang boleh diramal untuk bank, kerana mereka boleh menjangkakan jumlah faedah dan bayaran pokok pinjaman yang akan mereka terima setiap bulan;

4. Mengurangkan risiko perubahan kadar faedahBawah Peraturan 78, komponen faedah setiap pembayaran berkurangan dari semasa ke semasa, yang mengurangkan pendedahan bank kepada risiko kadar faedah;

Bank boleh menawarkan kepada peminjam pelbagai terma pembayaran balik di bawah Peraturan 78, membolehkan mereka menyesuaikan pinjaman/pembiayaan dengan keperluan khusus pelanggan mereka.Bagaimanapun, Peraturan 78 juga membebankan peminjam seperti berikut:

1. Kos faedah/pembiayaan lebih tinggiBawah Peraturan 78, peminjam membayar lebih banyak faedah dalam tempoh awal bayarn balik pinjaman/pembiayaan. Ini boleh menyebabkan kos faedah keseluruhan yang lebih tinggi berbanding kaedah pengiraan faedah lain, terutamanya jika peminjam membayar balik pinjaman awal atau jika pinjaman mempunyai jangka masa yang lebih pendek;

2. Kekurangan ketelusanPeraturan 78 boleh menjadi kaedah pengiraan faedah yang agak tidak telus, yang mungkin menyukarkan peminjam untuk memahami cara pembayaran mereka di bahagikan antara jumlah pokok dan faedah pinjaman/pembiayaan. Ini juga boleh menyukarkan peminjam untuk membandingkan tawaran pinjaman/pembiayaan dari institusi perbankan yang lain;

3. Fleksibiliti terhadPeraturan 78 boleh menjadi tidak fleksibel dari segi jadual pembayaran balik, kerana amaun faedah/keuntungan dan pokok pinjaman/pembiayaan yang dibayar oleh peminjam dalam setiap ansuran ditentukan terlebih dahulu berdasarkan jumlah pinjaman, tempoh dan kadar faedah/keuntungan. Ini mungkin menyukarkan peminjam untuk melaraskan pembayaran mereka agar sepadan dengan perubahan dalam keadaan kewangan mereka.

4. Penalti prabayarOleh kerana Peraturan 78 menetapkan bahagian faedah/keuntungan setiap pembayaran di awal tempoh pembayaran, peminjam yang membayar balik pinjaman/pembiayaan mereka lebih awal mungkin masih perlu membayar sejumlah besar amaun faedah/keuntungan. Ini boleh mengakibatkan penalti prabayaran atau yuran lain yang meningkatkan kos keseluruhan pinjaman/pembiayaan untuk peminjam.

Cadangan pemansuhan Peraturan 78 oleh Bank Negara Malaysia adalah langkah yang baik dan perlu di sokong oleh institusi perbankan di Malaysia. Langkah itu juga sesuai dengan objektif Akta Perkhidmatan Kewangan 2013 dan Akta Perkhidmatan Kewanga Islam 2013 iaitu menjaga kepentingan pengguna.

PENULIS AHMAD YANI ISMAIL ialah Pensyarah/Penyelidik Pusat Penyelidikan Antarabangsa Ekonomi dan Kewangan Islam Universiti Islam Selangor.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Raya mengejut? Penetapan ada hikmah tersendiri

(Datuk Dr. Mohd Khairuddin Aman Razali)

SAUDARA PENGARANGSejak zaman Rasulillah (SAW) tarikh permulaan puasa dan hari raya kekal menjadi rahsia; ditentukan pada hari ke-29 malam 30 Syaban atau hari ke-29 malam 30 Ramadan dengan melihat anak bulan ketika terbenamnya matahari. Sekiranya bulan kelihatan maka keesokkannya adalah permulaan puasa atau raya. Jika bulan tidak dapat dilihat disebabkan terlindung oleh awan maka digenapkan Syaban 30 hari atau Ramadhan 30 hari.Ia berdasarkan Hadis Nabi (SAW) riwayat Bukhari dan Muslim.

صُومُوا لِرُؤْيَتِهِ وأَفْطِرُوا لِرُؤْيَتِهِ، فإنْ غُمِّيَ علَيْكُم فأكْمِلُوا العَدَدَ

Berpuasalah kamu kerana melihatnya (bulan) dan berbukalah kerana melihatnya. Maka sekiranya terlindung pada kamu oleh awan maka sempurnakanlah bilangan (30)".Berpandukan ilmu astronomi kedudukan bulan pada waktu terbenamnya matahari pada hari ke-29 Syaban atau Ramadan telah dapat dihisab dan diketahui sama ada kemungkinan dapat dilihat atau tidak.Apabila diketahui ia berkemungkinan dapat dilihat maka tinggal lagi ketika cerapan dibuat adakah bulan boleh dilihat atau terlindung oleh awan?Keadaan inilah yang membawa kepada perbezaan tarikh permulaan puasa dan raya antara negara-negara umat Islam samada yang sama pada tempat terbitnya bulan dari sudut geografi atau tak sama disebabkan jarak dan masa yang berbeza. Perbezaan ini adalah dengan hikmah tersirat yang dikehendaki oleh Allah.Dalam pengurusan pentadbiran semasa keputusan untuk pengumumam rasmi puasa dan raya diserahkan kepada pihak berwajib setelah proses cerapan dibuat di seluruh negara.Justeru, tidak berbangkit puasa atau raya mengejut kerana sememangnya umat Islam telah terlatih dan bersedia dengan amalan penentuan puasa atau raya dibuat sebegitu pada malam ke-30 sejak dahulu dengan hikmah tersendiri yang dikehendaki oleh Allah.Tinggal lagi dari sudut pengurusan dan pentadbiran negara. Dengan cuti awal persekolahan pada tahun ini bermula Rabu, 19 April 2023 sebagaimana diumumkan oleh Menteri Pendidikan iaitu hari ke-28 Ramadan ia memudahkan pengurusan rakyat yang secara tradisinya pulang ke kampung halaman untuk menyambut hari raya.Selamat berpuasa dan selamat menyambut Hari Raya Aidilfitri.

PENULIS DATUK DR MOHD KHAIRUDDIN AMAN RAZALI ialah Penasihat Agama kepada Timbalan Perdana Menteri Datuk Seri Dr Ahmad Zahid Hamidi.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Berpada-pada anjur rumah terbuka elak pembaziran makanan

Selepas tiga tahun “berperang” dengan COVID-19, trend rumah terbuka Aidilfitri tahun ini, dijangka lebih meriah berbanding tahun sebelumnya.

Pelbagai pihak, tidak kira individu, agensi kerajaan mahupun swasta, pastinya mengambil peluang untuk menganjurkan rumah terbuka. Ia bagi mengeratkan silaturahim dan mengukuhkan lagi perpaduan rakyat berbilang bangsa.

Namun, dalam keghairahan menganjurkan rumah terbuka -- rakyat perlu sedar, hasrat tersebut berpotensi memburukkan lagi masalah pembaziran makanan di negara ini.

Sikap tuan rumah yang biasanya menyediakan hidangan yang berlebihan bagi memastikan makanan cukup untuk tetamu, berisiko tinggi berakhir di tong sampah apabila makanan tersebut tidak habis dimakan.

Justeru, tidak hairanlah pembaziran makanan mencatatkan peningkatan antara 15% hingga 20%, setiap kali musim perayaan.

Malah, data yang dikeluarkan Program Alam Sekitar Pertubuhan Bangsa Bersatu (UNEP) menunjukkan Malaysia menjana sisa makanan per kapita tertinggi di Asia Tenggara dengan 91 kilogram setahun.

Rakyat negara ini pula dilaporkan membuang 17-ribu tan sisa makanan setiap hari. 24% atau 4080 tan daripadanya merupakan lebihan makanan tidak disentuh dan masih boleh dimakan.

Suatu angka yang boleh mengisi perut 3 juta orang sehari dengan tiga kali hidangan. Isi rumah di negara ini pula secara puratanya kerugian RM210 setiap bulan atau RM2600 setahun akibat pembaziran makanan.

Jika keadaan tersebut berterusan, Malaysia mungkin berdepan masalah penyediaan tapak pelupusan. Ini memandangkan jangka hayat tapak sedia ada semakin kritikal. Johor dan Melaka berdepan situasi paling serius akibat peningkatan sisa makanan yang mencecah lebih 16,000 tan sehari.

Tapak pelupusan di Pekan Nanas, Pontian dan Jemaluang, Mersing yang sudah menjangkau usia lebih 25 tahun, dijangka mampu bertahan selama tiga tahun sahaja lagi.

Situasi sama turut berlaku di tapak pelupusan sampah Sungai Udang, Melaka. Sementara jangka hayat tapak pelupusan di Bukit Tagar, Selangor dijangka boleh bertahan selama 50 tahun lagi.

Hakikatnya, isu sisa makanan bukan sahaja memberi tekanan kepada tapak pelupusan sampah, tetapi turut meningkatkan ancaman kepada alam sekitar. Ini menerusi pelepasan gas metana, sejenis gas rumah hijau yang memberikan kesan lebih teruk terhadap pemanasan bumi berbanding karbon dioksida.

Tapak pelupusan menghasilkan gas metana rumah hijau yang 21 kali lebih kuat daripada karbon dioksida. 7% gas rumah hijau yang terhasil di seluruh dunia, adalah disebabkan oleh sisa makanan. Situasi berkenaan mengancam alam sekitar, menyebabkan pencemaran, meningkatkan suhu dunia, mitigasi perubahan iklim dan mengganggu pola cuaca seperti hujan yang akhirnya menyumbang kepada peningkatan bencana seperti banjir.

Sehubungan itu, kempen kesedaran menerusi media arus perdana dan media sosial semata-mata tidak cukup untuk menangani isu tersebut. Pihak berkuasa dan berkepentingan perlu turun padang menjalankan program dengan lebih agresif. Namun, paling utama, berhemah dalam berbelanja untuk makanan.

Penganjur rumah terbuka perlu merancang menu serta jumlah tetamu bagi mengelak risiko pembaziran makanan. Selain menyajikan makanan yang telah siap dibungkus agar senang dibawa pulang.

Sikap sedemikian bukan sahaja boleh menyumbang kepada penjimatan belanja harian isi rumah -- malah, boleh membantu negara dalam usaha untuk mengurangkan perbelanjaan untuk memproses sisa pepejal.

Pada masa sama, dapat membantu dalam usaha negara mengurangkan impak negatif yang boleh terhasil daripada pembaziran makanan kepada alam sekitar. Hargai Makanan, Elak pembaziran!

PENULIS HASLINDA HASSAN ialah Editor Kanan Berita Radio RTM.  Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.